08:14 / 03.07.2017 | baxriddinov | 12052\nАссалому алайкум! Ота-онаси жаннатда бўлиб, фарзанди ёки ака-укаси дўзахда бўлса, уларга жаннатда юриш татийдими? Китобларда нима дейилган?\nВа алайкум ассалом! У кундаги ҳолат бу дунёдаги каби бўлмайди. Аллоҳ таоло “Ҳуд” сурасида марҳамат қилади :\nوَنَادَى نُوحٌ رَّبَّهُ فَقَالَ رَبِّ إِنَّ ابُنِي مِنْ أَهْلِي وَإِنَّ وَعْدَكَ الْحَقُّ وَأَنتَ أَحْكَمُ الْحَاكِمِينَ۝\n45. Нуҳ Роббига нидо қилиб: «Роббим, албатта, ўғлим аҳлимдандир, албатта, ваъданг ҳақдир ва Сен ҳукм қилувчиларнинг энг адолатлисисан», – деди. Яъни бу билан Нуҳ алайҳиссалом «Роббим, Сен менга «Аҳлингни қутқараман», деб ваъда берган эдинг, ўғлим аҳлимдан-ку, ўша боламни менга бергин, Ўзинг ҳикмат ила ҳукм чиқарувчи Зотсан», демоқчилар. Аллоҳ таоло Нуҳ алайҳиссаломнинг бу нидоларига қуйидагича жавоб берди:\nقَالَ يَا نُوحُ إِنَّهُ لَيْسَ مِنْ أَهْلِكَ إِنَّهُ عَمَلٌ غَيْرُ صَالِحٍ فَلاَ تَسْأَلْنِ مَا لَيْسَ لَكَ بِهِ عِلْمٌ إِنِّي أَعِظُكَ أَن تَكُونَ مِنَ الْجَاهِلِينَ۝\n46. У Зот: «Эй Нуҳ, албатта, у аҳлингдан эмас. Албатта, у яхши амал эмасдир. Мендан ўзингнинг илминг бўлмаган нарсани сўрамагин. Мен сенга жоҳиллардан бўлмаслигингни насиҳат қиламан», – деди. Ушбу оятда Аллоҳ таоло улуғ ҳақиқатни – кишилар орасидаги ҳақиқий боғлиқлик риштаси қон, ирқ, насл билан эмас, балки иймон билан эканини баён қилмоқда. У Зот Нуҳ алайҳиссаломга хитоб қилиб: «Эй Нуҳ, албатта, у аҳлингдан эмас», – демоқда. Яъни «У ўғлинг сенинг сулбингдан бўлгани, жигаргўшанг экани билан, аҳлинг эмас. Чунки: «Албатта, у яхши амал эмасдир». Яъни «Унинг қилган иши яхши эмас. У кофирлик қилди. У кофирлиги билан сенинг аҳлингдан бўла олмайди. Иймони борлар сенинг аҳлинг бўлади. «Мендан ўзингнинг илминг бўлмаган нарсани сўрамагин». Ўғлингни «Аҳлимдан» деб, қутқаришни сўраганингдек. «Мен сенга жоҳиллардан бўлмаслигингни насиҳат қиламан», – деди». Билмаган нарсаларингни сўрайвериб, жоҳиллар қаторига қўшилиб қолмагин, дейман. Мисол учун, юқоридаги саволинг билан инсонлар орасидаги ҳақиқий алоқа иймон алоқаси эканидан, аҳл деганда кимни эътиборга олиш кераклигидан, Аллоҳ Ўз ваъдасини қандай бажарганидан бехабарга – жоҳилга ўхшаб кўриняпсан. Ҳолбуки, Аллоҳ иймонли қалблар ўртасидаги риштани ҳар қандай алоқадан устун қўяди, аҳл, деганда, иймонли аҳлни кўзда тутади. Аҳлингни қутқаришга ваъда берган бўлса, сенга ҳақиқий аҳл бўлганларни тўфон балосидан халос этиб қўйди. Нуҳ алайҳиссалом шошилиб, Аллоҳдан паноҳ сўради.\nقَالَ رَبِّ إِنِّي أَعُوذُ بِكَ أَنْ أَسْأَلَكَ مَا لَيْسَ لِي بِهِ عِلْمٌ وَإِلاَّ تَغْفِرْ لِي وَتَرْحَمْنِي أَكُن مِّنَ الْخَاسِرِينَ۝\n47. У: «Роббим, мен ўзимнинг илмим бўлмаган нарсани Сендан сўрамоқдан паноҳ тиларман. Агар мени мағфират қилмасанг ва менга раҳм кўрсатмасанг, зиён кўрувчилардан бўлурман», – деди. Ўзини билган одам учун бир оғиз гап кифоя қилади. Нуҳ алайҳиссалом керакли хулосани чиқариб олдилар. Энди юқоридагига ўхшаш саволларни бермасликка қарор қилдилар. Ҳамда Аллоҳ таолодан мағфират ва раҳмат сўрадилар. “Абаса” сурасида :\nيَوْمَ يَفِرُّ الْمَرْءُ مِنْ أَخِيهِ۝ وَأُمِّهِ وَأَبِيهِ۝ وَصَاحِبَتِهِ وَبَنِيهِ۝\n34. у Кунда киши ўз ака-укасидан қочадир… 35. ва онаси ва отасидан… 36. ва хотини ва бола-чақасидан. Яъни қиёматнинг даҳшатидан ҳамма ўзи билан овора бўлиб қолади. Ҳатто ҳеч кимнинг ака-укаси, ота-онаси ва хотинию бола-чақаси билан ҳам иши бўлмай қолади. Бу дунёда инсон бошига оғирлик тушган хотини, бола-чақаси, ота-онаси ва ака-укасига ёрдамга шошилади. Мазкур кишиларга каттадир-кичикдир мусибат етганда, ёрдам бериш бурч, ёрдам бермаслик эса ор-номус ҳисобланади. Аммо қиёмат қийинчилигида эса инсон мазкур кишиларни ҳам ташлаб қочади.\nكُلِّ امْرِئٍ مِّنْهُمْ يَوْمَئِذٍ شَأْنٌ يُغْنِيهِ۝\n37. У Кунда улардан ҳар бир кишини овора қилувчи ўз иши бор. Ҳа, қиёмат кунининг даҳшати шунчалик кучлики, ҳар бир одам, ким бўлишидан қатъи назар, фақат ўзинигина ўйлаб қолади. Ака-ука ҳам, ота-она ҳам, бола-чақаю, эр ёки хотин ҳам ёдга келмай қолади. Ҳамма ўзини ўйлаб, бир-биридан қочади. Демак, ўшандоқ кунда шарманда бўлиб қолмаслик учун ҳозирдан тайёргарлик кўриб бориш керак. Чунки ушбу биз яшаб турган беш кунлик дунё охиратнинг экинзоридир. Ҳар ким экканини ўради. Бу дунёда иймон-эътиқод билан, ибодату солиҳ амал билан ўтганлар у дунёда бахт-саодатга эришадилар. Бу дунёда кофир бўлиб, фисқу фужур билан ўтганлар эса оғир аҳволда қоладилар. ("Тафсири ҳилол" китобидан). Валлоҳу аълам!\nҲаммомда ғусл қилиш\nИСМ ҚЎЙИСҲ ҲАҚИДА\nҚўл билан саломлашиш\nГуноҳ кечирилади, аммо...\nҒайридинни ғийбат қилиш\nРўзадорнинг оғзидаги сув


26.05.2018 21:08 0 1180\nЧетдан қараганда барчаси рисоладагидек. Ижтимоий тармоқ дейсизми, ОАВ дейсизми журналистлар ўз сўзларини айтаяпти ёки айтмоқчи. Уларнинг саъй-ҳаракати билан кўпгина муаммолар ўз ечимини топмоқда. Аммо журналист вақти келса ўз муаммоларига кучи етмайди. Ички муаммолари борки: айтсам тилим, айтмасам дилим.\nҲар бир таҳририятда узоғи билан 3-4 нафар, бўлмаса бор-йўғи икки нафаргина яхши, иқтидорли журналист бўлади. Бир кинода айтганидек ғишт теришга «мен», кўмир заводга «мен». Қолганлар берилган топшириқни қолипга чиройли жойлаб, ахборотини ёзиб юраверади.\nКучли, салоҳиятли журналистнинг негадир қадри бўлмайди. Сабаби яхши, иқтидорли журналистнинг ўзига яраша характери, талаби, бироз инжиқлиги бўлади. Унинг инжиқлиги эса ҳаммага бирдай ёқмайди. Айниқса, раҳбарга. Яхши журналист қаламига ишонади. Адолатсизликка чидолмаган қалби исёнкор журналистгина отилиб чиқади, ҳар қаерда ҳам ўз сўзини қалами билан айта олади. Ўлиб-тирилиб яхши мақола ёзиш учун изланади, ўрганади. Аммо жойидан қимирламай юмалоқ-ёстиқ мақола ёзган ёки интернетдан кўчириб мақола тайёрлаган, ахборот билан саҳифасини тўлдирган ҳамкасби билан ўша журналист ҳам қалам ҳақини ҳам маошни ҳам бир хил олади. Мана шу ерда у ҳақиқат изламоқчи бўлади. Аммо унга бўлаётган ноҳақликни ким бартараф этади. Ҳеч ким. Камига унинг қалам ҳақига масъул котиб, дизайнер шерик бўлади. Мақола ёзгич журналист, қалам ҳақининг каттасини олгич масъул котиб, дизайнер, ҳатто ҳисобчи. Яна ҳақиқат топталади. Буни мен жуда кўп таҳририятларда кузатганман. Албатта, бу ноҳақликка яхши журналист ўз исёнини билдиради. Унинг исёни, унинг талаби ўзи билан қолиб кетади. Жиииим юраверсаку олам гулистон. Аммо у жим юролмайди, шунинг учун ҳам қалами ўткир журналистда. Бу яна ҳеч кимга ёқмайди. Кетмоқчими, марҳамат. Аммо масъул котиб, дизайнер, ҳисобчи кетаман, деб қўрқитса раҳбар дарров шароит қилиб беради, ёки ойлигига фоиз, қалам ҳақи қўшади. Нимагадир бизнинг журналистикамизда журналистдан ҳам кўра техник ходимларнинг қадри баланд. Уларнинг хатоларидан ҳам кўз юмилади. Мажлисларда ҳам гап эшитгич яхши журналист, осонгина ҳайдалгич яхши журналист. Чунки техник ходим таҳририятда битта, журналист эса кўп. Раҳбар «сен бўлмасанг бошқаси», дейди. Техник ходимларнинг олдида қадри бир пул бўлган ҳақиқат жарчиси вақти келса ҳарф терувчига мўлтиллабгина мақоласини ёздиради. (Худога шукр эндиликда компютерда кўпчилик ишлашни билади.) Иш излаб юрган ким кўп — журналист кўп. Қолаверса, таҳририятга яхши журналист эмас, ўртамиёна журналист ҳам бўлаверади, сабаби газета чиқиб турибди. Яхши журналистнинг дарди, унинг дарди ортидаги халқ дарди баъзи муҳаррирларга қизиқмас. Яхши мақола чиқадими, йўқми кун ўтиб турибди. Бу газетанинг, журналнинг бировга фойдаси тегаяптими, йўқми буям ҳеч кимга қизиқ эмас. Тўғри орамизда малакали, салоҳиятли журналистни қадрлайдиган таҳририятлар ҳам бор. Аммо улар саноқлигина.\nХориж журналистлари ҳақида жуда кўп киноларни кўрганман. Нимагадир уларда малакали журналист қадрланади. У бошлиқнинг столига муштлаб урадими, қалам ҳаққини кўнглига сиққанича айтадими, мақоласи учун талашиб-тортишадими — унинг барча эркалигини муҳаррир кўтаради, кўзига балодай кўринмайди. Чунки унга яхши журналист керак. Ўша журналист бошқа газета-журналга кетиб қолмаслиги учун унга барча шароитни яратиб беради, талабини бажаради.\nЎзимизда кўп гувоҳи бўлганим қалами ўткир, ўз сўзини қўрқмай айта оладиган журналистлар ишсиз ёки энг кам маошга ишлайди. Чунки улар ҳамма жойга ҳам сиғиб кетавермайди. Қаламига ишонгани, ўзига ишонгани учун иккиюзламачилик, хушомадгўйлик, мунофиқлик қилмайди. Ўз ҳаққини талаб қилади, қадрига етмаса осонгина ишдан бўшаб қўя қолади. Бечоранинг бошқа иложи ҳам йўқда. Хуллас, яхши журналист дардисар, ғирт бошоғриқ. Хўш, энди айтингчи, яхши, йўғе ёмон журналист кимга керак?


9-maylarning birida 2 qismi - Boshqalar - KUTUBXONA / SEKS HIKOYALAR - Seks hikoyalar uzbekcha uz seks foto rasmlar kliplar jinsiy aloqa\n9-maylarning birida 2 qismi\n- Сизга биринчиси ҳам, иккинчиси ҳам ёқмайди-а дада! Зўр таржима қилдимку! Ана, Дилшодани дадаси гимнни ёдлаганига ўн сўм берибди, Зиёданики эса кўчада ҳам айттиради. Мавлудани тоғаси эса Фарғонага кинотеатрга олиб борибди. Фақат сиз эътибор бермайсиз! Сал баландроқ айтсам, овозимни ўчирасиз!\nДадам барибир ўзиникидан қолмасди:\n-Захватчиков подлых с дороги сметёммиш! Э, ўргилдим бунақа қаҳрамонлардан! Фашистлардан аввал бизни босиб олган ёвузлар ким?! Тупроқларимизни булғаб, халқимизни қулга айлантирганлар-чи? Ёшсанда болам..... Манга қара, шундан кўра , «Ўзбегим»ни ёдла!\nКўзидан тирқираб ёш чиқиб кетган падаримга қараб раҳмим келдию, тугилган муштига қараб қўрқиб кетдим.\nУ эса бошқа бир оғиз сўз гапирмади.\nҚўлимга тутказилган Эркин Воҳидовнинг китоби зўр! Шеърларини ҳам мазза қилиб ўқийман, аммо «гимн» буюк давлатимизнинг мадҳиясику! Ўз билганимдан қолмайман, дадам ишга кетиши билан давом этаман:\nНа труд и на подвиги нас вдохновил....\nЗўр айтиб қўяману, фақат авжига чиққанда «фашистлардан аввал бостириб кирган босқинчилар ким? Дадамни йиғлатган газандаларга минг лаънат!» деб, ичимда қарғаб қўярдим.\n9-майга қайта қолай... Ёмон одатим борда-хотираларимни чалкаштириб юбораман. Ўша вақтларни яхши эслайман. Булбулнинг уясидай шаҳарчамизда ҳам вахимаси оламни бузадиган харбий парад бўлиб ўтарди. Ерни титратиб ўтгувчи танк, замбарак ва бошқа харбий машиналар шаҳарчамизнинг қаерида сақланишига ҳеч ақлим етмасди, нимага кераклигига ҳам. ( Анча йиллар ўтгач, фақат бир мартагина - 1989-йили рўй берган фожеалардагина одамларни қўрқитиб гувиллаб юришган) . Харбий техникадан сўнг трибунада турган генерални кўраман деб каллалари бир томонга қийшайиб кетган аскарлар сафи пайдо бўлар, оркестр эса тинмай уруш даври қўшиқларининг мусиқасини ижро этар, «ура-ура»лардан қулоқ қоматга келарди.\nНихоят барча овозлар ўчиб, катталарга сўнг ҳаммв таниб қолган гапга чечан фахрийларга\nсўз берилди. Одатдагидек уруш йилларидаги қаҳрамонликлар, фашизм оқибатлари тилга олингач, халок бўлганлар хотирасига бир дақиқа ўрисча сукут сақланарди. Сўнг яна бадқовоқ генерал буйруғи билан анъанавий “ура, ура”лар янграрди. Биз болалар ҳам еру- кўкни титратиб, бўйин томирларни бўрттириб юборгувчи ( негадир “ура”пайти ҳамма каби осмонга эмас, яқинроқда турган фахрийларнинг бўйнига қараб турардим) чорловга жон-жахдимиз билан жўр бўлардик. “Ура” сўзини ўзимча “фашистларни ур-а!” деб тахлил қилиб, 4-синфда кичкинагина шеър ҳам ёзганман(Ўша шеърни “Ғалаба”байрамларида нақд беш йил ўқитишган). Бу йил ҳам шунақа бўлди. Калламнинг икки томонидаги “бантик” ларим юзимни тўсиб, ғашимни келтириб турса ҳам шеъримни бутун шаҳар эшитсин деб, микрофонга чўзилдим:\nЮртимизга бостириб кирган\nДея, авж билан бошлангувчи сатрларни худди Гитлерни ўзига қараб ўқиётгандай бутун нафратимни тўкиб солдим. Фақат интонация зўрлигидан ўнг томонга бурилиб ёнимда турган ўрис харбийга қараб қолганимни сезмадим.\nДумин қисиб қочган у\nҚонхўр душманни кўр-а!\nдеган жумлани айтаётганимда елкамни кескин буриб, халққа қаратиб қўйди. Унинг жахлини минбардагилар ҳам сезишди.\nҚизил байроқ қонимиз\nБиз босиб турган тупроқ\nЁв келса гар қўрқмасдан\nҚўлга қурол оламиз\nКремлни ҳеч қачон\nуланиб кетган шеърим тугагач, қўлимдаги гулимни ўша баджахл генералга беришимни айтишди. У ҳам иршайиб қабул қилди. Нимасидир ёқмади. Ха, топдим. Мўйлови бўлмаса ҳам Гитлерни ўзи экан! Жойимга қайтганимда ҳар доимгидек ўқитувчимдан «молодец!» деган мақтов кутиб турарди ва тепа кўчалик Нозимнинг ҳар доимги саволи ғашимга тегди:\n-Кремлни нима қиласан? Қувасойни бермасак ҳам катта гап! Уруш қанақа бўлишини биласанми ўзи?\nТавба, гапини қаранг! Худди ўзи урушда бўлгандай! Душман каттакон Ватанимизни ғорат қилиб Киев, Минск, Москва ва бошқа жойларини олар экану, биз қачон Қувасойга етиб келса кейин урушамиз деб ўтирар эканмизда! “Кремлни нима қиласан?” миш! Ахир у Гитлер орзу қилган Қизил майдондаку! Қолаверса, у ерда мангу барҳаёт Ленин бобомизнинг мавзолейи бор! Эй, Нозимда айб йўқ! Ҳамма гап унинг бобосида...Жобир жинни лақаби билан сийланган сассиқоғиз чолни ҳамма ёмон кўрарди. Ярим соат гапирса туппа-тузук одамни ҳам айнитиб қўйиши мумкин. Демак, невараларининг ҳам миясини захарлаб қўйган. Ўзи кўринмаяптими? Тадбир тинч ўтаётганга қараганда чолни аллақачон ушлаб олишган.\nНозимга кимнинг невараси эканини эслатиб, узиб олмоқчи эдиму, улгурмадим. Ўрнимга синф раҳбаримиз таъзирини бериб қўди:\n-Шу туришинг бўлса, осонгина ўлиб кетаверасан!\nПросмотров: 356 | Теги: 9-maylarning birida 2 qismi | Рейтинг: 0.0/0


Шри-Ланка: диққатга сазовор жойлар ва улар ҳақидаги қизиқарли маълумотлар » Шерлар, туш табири, Афоризмлар, Маноли сузлар 2022 - Vatanda.CoM\nVatanda.Com » Кизикарли маълумотлар » Шри-Ланка: диққатга сазовор жойлар ва улар ҳақидаги қизиқарли маълумотлар\nҚуйида Шри-Ланка ҳақидаги қизиқарли маълумотлар ва унинг сўлим масканлари ҳақида айтиб ўтамиз. Марҳамат, улар билан танишинг!\nШри Ланка сўзи Санскрит тилидан таржима қилинганида “Ҳудо назари тушган жой” деган маънони беради.\nШри Ланка одамларини расмий равишда Ланкийлар деб аташади.\nМамлакат 1972 йилга қадар Сейлон деб номланган.\nАлут Авуруди – Шир Ланканинг Янги йили бўлиб, унинг аниқ муддатини астрологлар ҳисоблаб беришади ва одатда, ушбу сана апрел ойига тўғри келади.\nМамлакат аҳолисининг 70 % ини буддавийлар ташкил қилади.\nОролда дайвинг жуда ривожланган. Сабаби, Шри Ланка сувларида экзотик балиқлар ҳаддан ташқари кўп.\nЛанкийлар билан савдо-сотиқ масалаларида тортишиб бўлмайди.\nБу ердаги энг машҳур маҳаллий таом котту ҳисобланади.У майда тўғралган ҳамир бўлиб, хамир бўлакларини сабзавотлар, тухум, балиқ ва гўшт билан қовуришади.\nШри Ланканинг диққатга сазовор жойлари\nУшбу ном билан аталувчи тоғ оролнинг ғарбий қисмидан ўрин олган. Унинг баландлиги 2243 метрни ташкил қилади. Тоғ чўққисида кичик ибодатхона мавжуд бўлиб, буддавийлар бу ерни муқаддас деб ҳисоблашади. Айтишларича бу ерда Будданинг оёқ излари мавжуд эмиш. Тоққа чиқиш жуда ҳам қийин, амма шунга қарамай бу ерга кунига минглаб саёҳатчилар ташриф буюришади.\nЮнесконинг халқаро мерослари рўйхатига киритилган ушбу ёдгорлик ўзида улкан қоя дарасини акс эттиради. Бир замонлар бу ерда шоҳ Касапа томонидан қалъа қурилган ва унинг атрофида фавворали боғлар барпо қилинган. Кейинчалик қалъа ибодатхонага айлантирилган.\nУшбу тош ибодатхона – Жанубий Осиёдаги энг катта ибодат маскани саналади. Бу ердаги ибодат жойи тоғнинг чўққисида, гўзал ўрмон ўртасида жойлашган. Айтишларича, ҳудудда 150 та будда ҳайкаллари бор, уларнинг 73 таси олтин билан қопланган. Ибодатхона нафақат буддавийлар, балки сайёҳлар орасида ҳам жуда машҳур.\nКумана миллий боғи\nУшбу боғ Шир Ланка оролининг жануби-шарқий қирғоқларида, Коломбодан 391 км узоқликда жойлашган. Ушбу боғ оролдаги қушларнинг кўчиш, уя қуриш ҳамда кўпайиши учун энг қулай ва асосий жоярдан бири саналади. Миллий боғ ўзининг гўзал манзаралари, Кумана-Виллу кўли билан ном қозонган.\nКурунегала – сингал давлатининг қадимги пойтахтларидан бири бўлган. Шаҳар Коломбонинг шимоли-шарқий қисмида жойлашган. Курунегала шаҳри еттита тоғ билан қуршаб олинган, шаҳарнинг шарқий қисмида 150 метрлик қоя мавжуд бўлиб, унинг чўққисида Будда ҳайкали ҳам бор.\nУшбу қоя нафақат маҳаллий одамлар, балки бутун дунёдан ташриф буюрган туристлар орасида ҳам машҳур бўлиб кетган. Курунегаланинг яна бир машҳур қисмида кўл жойлашган. Унинг ёнида эса 1922 йилда қурилган ибодатхонани кўриш мумкин.\nКурунегаладан бирозгина нарида, Ридигама қишлоғида Риди Виҳара кумуш ибодатхонаси бор. Афсоналарга кўра, мамлакатни эрамиздан аввалги иккинчи асрда бошқарган қирол Дутугемуну томонидан бошланган ҳудуддаги ибодатхонанинг қурилиш ишлари якунланмай туриб унинг пуллари тугаб қолади. Шу атрофдан топилган кумуш бўлаклари қурилишни якунлаш учун имкон беради ва натижада, ибодатхона кумушранг тусга киради.\nФиллар Шри Ланка ҳаётида муҳим ўрин тутади, шу сабабли ҳам Пиннавела шахрида давлатга қарашли филлар қўриқхонаси яратилган бўлиб, у 1975 йилдан фаолият юритиб келади. Бу ерга ота-онасидан айрилган ёки браконерлардан азият чеккан фил болалари олиб келинади.\nҚўриқхонадаги филлар алоҳида парвариш қилинади, айримлари дунёнинг бошқа ҳайвонот боғларига етказиб берилади. Баъзан туристларга қўриқхонадаги филларни сут билан озиқлантириш имкони ҳам берилади.


Леонардо да Винчи. Ҳикоятлар | www.ziyouz.uz\nБош саҳифа Жаҳон насри онлайн антологиясиЛеонардо да Винчи (1452-1519; Италия)Леонардо да Винчи. Ҳикоятлар\nЛеонардо да Винчи. Ҳикоятлар\nАРСЛОН ВА ҚЎЗИЧОҚ\nБир куни қафасда ётган оч арслоннинг олдига энди оёқланган тирик қўзичоқни ташлашди. Кичкинтой шунақа гўл ва оқкўнгил эдики, ҳайвонлар подшоҳидан ҳайиқиш унинг хаёлига ҳам келмади. Уни ўзининг онаси тасаввур қилди, шекилли, фаҳмсиз ишонч билан даҳшатли жунбош тарафга юрди ва катта очилган ёруғ кўзларида меҳр-муҳаббат ва ҳайрат ва беозор бир ювошлик билан унинг пинжига кириб, мўйловларини искаб эркаланди.\nШер бундай оқкўнгил ишончдан қуролсизланди ва уни тилка-пора қилишдан тийилди. У норози пўнғиллай-пўнғиллай биринчи марта оч ухлаб қолди.\nҚУМУРСҚА ВА БУҒДОЙ ДОНИ\nЎримдан сўнг далада қолиб кетган буғдой дони сабрсизлик билан ёмғирни кутарди. Эшик қоқиб келадиган қора қишга қолмай тупроққа чуқурроқ кириб олишни ўйларди. Шошиб ўтаётган қумурсқа уни кўриб қолди. Топилмадан қувониб, ўйлаб ҳам ўтирмай, оғир юкни кўтариб олиб ини тарафга кета бошлади. Юкнинг оғирлигидан қийналса ҳам, кун ёруғида уйга етиб улгуриши учун тўхтовсиз ҳаракат қиларди.\n— Нима учун бунча зўр берасан? Мени шу ерга ташлаб кет, — деди буғдой.\n— Агар сени ташласам, қишда тамаддисиз қоламиз, — деди қумурсқа, оғир нафас олиб. — Биз кўпмиз, ҳар биримизнинг уйимиздаги заҳирани кўпайтириш мажбуриятимиз бор.\nДон ўйлаб шундай деди:\n— Мен сенинг ҳалол меҳнатларингни тушунаман, аммо сен менинг ҳолатимниям тушун-да, ақлли қумурсқасан, мени диққат билан бир эшит!\nБу гапдан кўнглида бир мамнунлик туйган қумурсқа бир муддат нафасни ростлаб олиш учун юкини ерга ташлаб ўтирди.\n— Агар билсанг, — деди дон, — менинг вужудимга ҳаётбахш бир куч қамалган ва менинг вазифам — янги ҳаётни пайдо қилиш. Кел, икковимиз дўстларча келишиб бир шартнома тузайлик.\n— У қандай шартнома?\n— У шундай, сен мени инингга олиб кетмайсан, шу ерга, қадрдон даламга ташлаб кетасан, — деб тушунтирди дон. — Роппа-роса бир йилдан кейин мен сени мукофотлайман.\nҚумурсқа ажабланиб ишонқирамай бош чайқади.\n— Қадрдон қумурсқа, менга ишон, ҳақ ростни гапиряпман. Ҳозир мендан воз кечиб, айтган муддатгача қолдирсанг, эвазига бир дон эмас, юз дон оласан.\nҚумурсқа чаккасини қашлаб: “Бир донга юз дон. Бу эртакларда бўладиган мўъжиза-ку,” — деб мулоҳаза қилди.\n— Сен уни қандай қиласан? — деди у кўтаринки бир қизиқиш билан ишонқирамай.\n— Менга ишон, — деди дон. — Бу ҳаётнинг сири. Энди эса кичкина чуқурча ковла-да, мени кўм… Ёзда шу жойга қайтиб кел…\nШартлашилган муддатда қумурсқа далага келди. Буғдой дони ўз ваъдасининг устидан чиқди.\nҚОҒОЗ ВА СИЁҲДОН\nЁзув столи устида бир уюм бир хил тоза қоғоз варақлари ётарди. Бир куни улардан бири илмоқли, айлана ва чизиқчали, гажакли ва нуқтали турли жимжимали шакллар билан қопланибди. Кимдир перони олган-да, уни сиёҳ билан ҳўллаб, варақни сўзлар ва расмлар билан тўлдирган, шекилли.\n— Мени бундай қулоқ эшитмаган мислсиз хўрлаш сенга нима учун керак бўлди? — деб сўради стол устида турган сиёҳдондан дилабгор ўпкалаб варақ. — Сенинг ювилмас рангинг менинг оқлигимга ҳам, поклигимга ҳам доғ, қоғозлигимга абадий иснод! Бу аҳволда мен энди кимга керакман?\n— Хафа бўлма, — деди меҳр билан сиёҳдон. — Сени умуман камситишни ҳам доғ қилишни ҳам исташмаган, фақат керакли битик битишган. Энди сен оддий уюмдаги қоғоз эмас, ёзиқли мактубсан. Шу дамдан эътиборан сен инсон фикрини муҳофаза қиласан ва сенинг асосий вазифанг ҳам, улуғ қудратинг ҳам мана шунда.\nМеҳрибон сиёҳдон ҳақ экан. Аллақайси кун ёзув столини йиғиштираётган одам вақт измидан сарғайган, бетартиб сочилиб ётган варақларни кўрди. У уларни ёниб турган каминга ташлаш истагида йиғиштираётганда, бирдан ўша “бағри доғ” варақни пайқаб қолди. Одам заруратсиз чанг босган қоғозларни ташлаб юборди-да, ёзиб тўлдирилган ўша варақни тафаккур номаси сифатида авайлаб, эҳтиёт қилиб стол тортмасига жойлаб қўйди.\nОққуш эгилувчан бўйнини яна энгаштириб ўзининг сув кўзгусидаги шаклу шамойилига узоқ разм солди… У чарчоғини ва бутун вужудини қақшатаётган қалтироқ боисини энди тушунди. Хайрлашиш фурсати келган эди.\nУнинг қалби олис ёшлик йилларидагидай ҳамон гўзал ва қордай оппоқ эди. У ўзининг ўзлик сурати ва сийратини ҳаётнинг ҳамма қийинчиликлари ва синовларидан бедоғ ва покиза сақлаб яшашни уддалади.\nЭнди алвидо кунини хотиржам ва муносиб кутиб олишга тайёр эди.\nУ чиройли бўйнини қайириб, оҳиста ва улуғворлик билан бир вақтлар ёз жазирамаси ўтишини пойлайдиган, тагига кириб соялашни хуш кўрадиган соҳилдаги қари мажнунтол сари сузиб кетди.\nКеч кирди, кунботар шафағи сокин кўл сувини алвон рангга бўяди.\nАтрофга чўккан чуқур оқшом сукунатида оққуш қўшиғи таралди.\nОққуш ҳеч қачон аввал бундай юракдан армонли ва ўта оғриқли соғинч билан куйламаган эди.\nУ ўзининг табиатга, осмонга, сувга ва ерга бўлган муҳаббатини улуғ илҳом билан куйларди.\n— Оққуш куйлаяпти, — дея шивирлашди алвидо ноласидан сеҳрланган балиқлар, қушлар ва жами даштлар, ўтлоқлар ва ўрмон жонзотлари. — Бу ўлаётган оққуш қўшиғи.\nБутун борлиққа таралган бу дилбар ва ғамнок қўшиқ қуёшнинг сўнгги нури билан бирга сўнди…\nБепоён саҳро устида, сўнгсиз юксакликда учаркан, қақнус олис лашкаргоҳ хилватида ёнаётган гулханни илғади. У буюк ҳаёт синови етганлигини ва тақдир амрига мардона бўйсуниш лозимлигини тушунди.\nҚақнус дунёда яшайдиган жами бургутларнинг улуғи, гўзаллик ва патларининг ёрқинлигида ҳам унга тенг келадиган парранда зоти йўқ эди.\nУ қанотларини кенг ёзиб, тунги осмон қаърида улуғвор парвоз қиларкан, сўнг у оҳиста доира ясаб ерга, олов сари пастлай бошлади.\nГулхан устида у олов тили патларини ямлаётганини, оёқ панжалари чарсиллаб куяётганини ҳис қилди. Азалий бурчга содиқ ва азобларга бардошли қақнус қўрқмасдан гулхан ичига қулади.\nОлов вишиллаб, чирсиллаб, узоқ бурқсиб ёнди ва ниҳоят ўчди. Бироқ, кўп ўтмай, уюм кул қўрини тешиб чиққан зангор олов тилчаси шамолда тебраниб, тўғри юксакка ўрлади ва унинг зангор олов ранг қанотлари бор эди.\nБу кулда янгидан туғилган, осмони фалакда яна беш юз йил яшайдиган қақнус боласи эди…\nРусчадан Шафоат Раҳматулло Термизий таржимаси\nҚОҒОЗ ВА СИЁҲ\nЁзув столи устида бир даста тоза ва оппоқ қоғоз турарди. Кунлардан бирида шу қоғозлардан бири батамом доғ-дуғга тўлиб кетди. Унинг бўй-басти бетартиб ёзилган, қинғир-қийшиқ ҳарфлар билан бириккан сўзларга тўла эди. Кейин ҳар жойида сиёҳ томчиларига ҳам дуч келиш мумкин эди. Кимдир сиёҳга перони ботириб, бу қоғознинг юзига ажи-бужи сўзларни ёзиб ташлаган, бўлар-бўлмас, қин-ғир-қийшиқ расмларни чизганди.\n-Мени бу абгор ҳолга солишдан нима маъни топдинг. Хўрлашдан мурод нима эди,-деди ғуссага ботган қоғоз ёнида турган сиёҳга,-менинг оппоқ тоза юзларимни энди кетказиб бўлмас доғ босди. Жуда ҳам хунуклашдим. Бу ҳолда кимга ҳам керакман? Кимнинг ҳам мушкулини осон қила оламан?\n-Подадан олдин чанг чиқармасангчи? Бунча куйинмасанг! -унга мулойимлик билан деди сиёҳ,-Сени хўрлашни ҳеч ким хаёлига ҳам келтиргани йўқ. Юзингга ёзилган сўзларни назарда тутаётган бўлсанг, у доғ-дуғ эмас. Керакли фикр. Кўп нарсага етган ақлинг, шунга келганда оқсадими? Бугундан бошлаб сен шунчаки оддий қоғозмассан! Инсон фикри битилган энг нодир қоғоз парчасига айландинг. Сени парчалаб, йиртиб ташлашга ё оловда ёқиб, кулингни кўкак совуришга ҳеч кимнинг ҳадди сиғмайди. Чунки муҳим фикр ёзиб қўйилган.\nСиёҳ ҳақиқатдан ҳам рост сўзлаётганди. Шу дам хонага кириб келган бир одам ёзув столига яқинлашиб, унинг устидаги сочилиб ётган қоғозларни тартибга келиб, сарғайиб қолган, аммо бирор сўз ҳам ёзилмаган, белги ҳам қўйилмаган юзи тоза варақларни олиб, гуриллаб ёнаётган печ ичига ташлади. Боягина ўзининг «тасқара»лигидан озорланаётган ёзувли қоғозни эса стол тортмачасини олиб, аллақандай ғилоф иичга жойлаштирди-да, сўнг чиқиб кетди.\nБир япроққа ёпишиб олган кичкинагина қурт атрофни кузатар экан, худди ўзи каби нафас олиб-чиқараётган даррандаю паррандаларнинг ғимирлаб юрганини, айримларининг сакраб ё югураётганини, айримларининг эса қанот қоқиб, кўкак парвоз қилаётганини кўриб, хўрсинди. У фақат ўзинигина камситилган санаб, на югура олиши, на уча олиши мумкинлигини ўйлаб, сиқила бошлади. У машақат билан бир баргдан иккинчисига ўрмалаб боргунига қадар ҳам кўп вақт керак бўларди. У тукдан иборат жуда ҳам мўрт, ожиз оёқларини ҳаракатга келиб, у баргдан бу барга ўрмаларкан, дунё шу экан-да деб йларди. Шу кўйи тақдиридан зорланмас, бошқаларга ҳам ҳавас қилмасди. Ҳар бир жонзот ўз ишини бажарган маъқул, дерди. Шунинг учун у уззукун ингичка, ипак ип йигиравериб, ўзига пишиқ уйча-пилла ясаб олди. У ўз фикрига таяниб, ишини давом эттираверди, маълум вақт келгунига довур иссиқина уйчасидан ташқарига чиқмади.\n— Кейин-чи?-ўз-ўзига савол берди бир куни у.-кейин нима қиламан?\n-Сабр қил, ўзинг гувоҳи бўласан,-жавоб эшитилди аллақаердан.\nИпак қурти бунга ажабланса-да, сабр қилишга қарор қилди. Бир куни эса уйқудан уйғонганида эса тамоман ўзгарганини, қуртлигидан асар ҳам қолмаганига амин бўлди. Бош-оёқ «ичак» ўрнида энди елкаларидан силлиқ, чиройли қанот ўсиб чиққан, бошида узун шохлар пайдо бўлган, оёқлари ҳам бор эди. У «уйча»сини осонгина иккига айириб, ёруғ дунёга юзланди-ю, пилла ичидан чиқди ва куч тўплаб, қанотларини парвозга шайлади.\n«Сабр қилганнинг мукофоти бу»-ўйлади ўзича хурсанд бўлиб.\nИНСОНГА ҲАММАСИДАН ҲАМ ЭНГ МУҲИМИ НИМА?\nБир куни Ақл билан Эзгулик ўзларидан қайси бирлари инсонга энг муҳимлиги тўғрисида тортишиб қолишибди. Улар бир қарорга кела олмай, охири ака-ука бирга яшайдиган бир уйга келишибди. Ака-ука меҳнаткаш, шу билан бирга аҳил, тотув яшар экан. Ақл тўнғич акани, Эзгулик эса укани танлабди. Шундан сўнг аканинг фикри ўзгариб, дебди:\n-Энди ҳар биримиз алоҳида яшашимиз керак.\nУка ўйланиб қолибдию, аммо акасига қарши чиқса, унинг ранжишини ўйлаб, рози бўлибди.\nОйлар кетидан йиллар ўтибди. Ака давлат орттирибди, аммо ҳамон ёлғиз яшар эмиш. У бойлик йиғишга қизиқиб, одамларга ҳам қўшилмай қолган экан. Шунинг учун на дўст, на таниш-билиши бор эмиш. Ука эса аксинча, камбағал бўлса-да, дўсту биродарларининг ҳисоби сон-саноқсиз экан. Улар ҳар кун Укани йўқлаб, олдига келар, ўз навбатида у ҳам дўсту ёрларидан ёрдамини аямас экан.\nАқл ва Эзгулик ака-ука ҳаётига аралашиб, нотўғри иш қилишганини тушунибди. Аммо бу қай тарзда содир бўлганини билмай, сабабини аниқлаш учун Донишманд олдига боришибди ва бўлган воқеани гапириб беришибди.\n-Ақл Эзгуликдан айро бўлса, бош танасиз қолгандай гап. Эзгулик Ақлдан йироқлашса, тана бошсиз қолди дегани. -тушунтирди Донишманд. Шундан сўнг Ақл ва Эзгулик ака-укаларнинг олдига бориб, қайтадан бирга яшашларини, бир-бирларига ёрдам беришларини ўтиниб сўрашибди. Шундан сўнг ҳамма Ака-Укани ҳурмат қиладиган бўлишибди. Улар ҳақида бирор даврада гап кетгудай бўлса, одамлар шундай дейишаркан: «Бахтли яшашни Ака-Укалардан ўрганиш керак, улар ҳам ақлли, ҳам чексиз эзгу хислатга эга».\nРус тилидан Умид Али таржимаси\n– Ойи! – деди дарахтнинг учига чиқиб олган маймун боласи, ҳансираб қичқирганча. – Анови она шерни кўряпсизми? У бағоят гўзал экан!\nОна маймун ўлжасини пойлаётган йиртқични кўздан пана қилаётган новдани секин суриб, унга разм солди.\n– Бу шер эмас, қоплон-ку, – изоҳ берди она. – Терисининг ранггига қара.\n– Ажабо, жудаям чиройли экан! Кўз узолмайсан-а, – хитоб қилди маймун боласи. – худди қора атиргуллар сочилганга ўхшайди.\nЧиндан ҳам олисдан жазирама офтоб тиғида сарғайган ўт орасида кутилмаганда ажиб пахмоқ гуллар ўсиб чиққандай туюларди.\n– Қоплон ўзининг қанчалар мафтункорлигини билади ва бундан тузоқ сифатида фойдаланади, – давом этди она маймун. – Нотаниш жониворнинг ёрқин териси жилосини кўрганлар унинг ортидан эргашадилар ва йиртқичнинг ўлжасига айланадилар.\nГўзаллик баъзида ёвузлик учун хизмат қилади.\nАЙИҚЧА ВА АРИЛАР\nОна айиқ ишига андармон бўлиб, орқасини ўгиришга улгурмаган маҳал жонсарак ўғли, волидаси томонидан бетайин шўхлиги учун жазо тариқасида уйда ўтиришга маҳкум қилинганини унутиб, ён-верига қарамасдан ўрмонга отилди. Бу ерда ўзига тортувчи ифорлар бор! Ҳарқалай, табиат қўйни диққинафас кулба эмас. Қувончдан терисига сиғмай кетаётган айиқчанинг ғайрати жўшиб, то бурунни қитиқлайдиган ёқимли ҳид анқиб турган дарахт ковагига дуч келмагунга қадар капалаклар ортидан қувиб юраверди.\nАтрофга олазарак нигоҳ ташлаган айиқча кўз илғар-илғамас учиб юрган ариларга диққат қилди. Баъзилари ковак атрофида юракка ғулғула соладиган овоз билан худди соат милидай ғўнғиллаб айланар, баъзилари инларига тўлиб-тошиб қайтар, лип этиб, ковакка кириб кетарди-да, тағин ортга қайтиб ўрмон томон ошиқардилар. Бу манзарага мафтун айиқчанинг қизиқиши устунлик қилиб, ўзини гуноҳдан тийиб туролмади. Тезроқ ковак ичкарисида нималар юз бераётганини ўз кўзи билан кўрмоқликка шошди. Аввалига айиқча бурнини суқиб ҳидлади, сўнг қўлини узатиб, иссиқ ва ёпишқоқ нарсани ҳис қилди. У қўлини тортиб олганида панжалари асалга бўкканди.\nҚўлидаги ширин болни ялаб, ҳузурланишга улгурмаган ҳам эди, қутурган арилар галаси бурни, оғзи, қулоғи демай ёпирилишди… чидаб бўлмас оғриқдан дарғазаб айиқча панжалари билан ариларни ҳайдаб, ноилож ўзини ҳимоя қилмоқликка уринди. Бундан уларнинг баттар важоҳати қўзиб, айиқчага аямай, найза санчишди. Азоблаётган дард дастидан бечорагина нима қиларини билмай, ерга думалади ва оғриқдан халос бўлмоқликка интилди, бироқ бу ёрдам бермади.\nҚўрқувдан буткул ўзини унутиб, уйи томон тум-тарақай қочди. У йиғлаганча она бағрига отилди. Она айиқ қулоқсиз боласини шўхлиги учун тартибга чақириб, хўжакўрсинга бир койиган бўлди-ю, тағин оналик меҳри ийиб, ари чаққанидан шишиб, ачишаётган жойларига лой суртиб қўйди.\nЎшандан берики, айиқча ширин болнинг аччиқ бадали борлигини яхши билади.\nЎрмондаги ҳатто энг жасур ва дадил жониворлар тушкунликка тушиб, анчадан бери кенг қулоч ёйган қалин, қари дарахт ёнидан ўтганларнинг бари нега ақл бовар қилмас балоларга гирифтор бўлаётгани ҳақида ўйлаб-ўйлаб ўйларига етолмас ва бу жумбоқни ечолмай гаранг эдилар.\nБир-биридан даҳшатли миш-мишлар ўрмалаб қолганди. Айтишларича, ўрмонда бутун жониворларга қирон келтирадиган махлуқ пайдо бўлганмиш.\nБутун ўрмон аҳли машваратга йиғилиб, тулкига мурожаат этди:\n– Тулкижон, орамизда энг айёри ва эпчили ўзингсан. Илтимос, бунда қандай синоат яширин? Сендан ўзгаси қари дарахтда ким ин қуриб олганини билишни удда қилолмайди.\nБундай ҳурмат-эътибордан боши кўкка етган тулкихон кўп ялинтириб ўтирмади. Гарчанд таклифга бажонидил кўнган бўлса-да, эл манфаати учун ўз жонини қурбон қилмоқликни асло хоҳламасди.\nБироз бош қотирган малла муттаҳам машъум дарахт ёнига қадрдон дугонаси тиниб-тинчимас қарғани юборишга қарор қилди.\nДарахт гирдидан айланган қарға қалин барглар орасидан икки алангани, ора-орада тез-тез қанотларини қоқиб қўяётган махлуқни илғади.\nТулки ўша ондаёқ барчани йиғиб, янгиликни эълон қилди:\n– Бошимизга кулфат ёғилибди, дўстларим. Бу махлуқнинг номи аждаҳо деб аталади. Ҳали ҳеч ким унинг сўйлоқ тишларини кўрмаган ва ёввойи чинқириғини эшитмаган. Бу аччиқ қисматни мен татиб кўришни истамасдим, сизга ҳам маслаҳат бермайман, – дея қўшни ўрмонга яшагани кетибди. Унинг ортидан индамай бошқалар ҳам эргашибди.\nАзим дарахтнинг қалин шохлари орасига сингиб кетган катта кўзли укки гўё барча жониворлар қирилиб кетгандай, ўрмоннинг нега жим-жит бўлиб қолганига ҳеч ақли етмай қунишиб ўтирарди.\nҲа, қўрққанга қўша кўринар, деб тўғри айтган экан.\nЎткир учли найзаларини маҳкам ушлаганча оёқ учида илдамлаётган овчилар тўдаси тобора ўлжага яқинлашиб келарди. Болаларини эмизаётган она шер нотаниш исни дарҳол олди ва хатар яқинлигини сезди. Бироқ кеч бўлганди. Овчилар аллақачон уни ўраб олишганди.\nҚуролланган одамларни кўрган она шер шошиб қолди. Қочиб қолмоқчи бўлди-ю, бироқ бу ниятидан қайтди: гўдакларининг овчиларга осон ўлжа бўлишини ўйлаб, уларни кўзи қиймади.\nОна болаларини ўз ҳаёти эвазига қутқариб бўлса-да, асраб қолишга қарор қилди. Жонивор ўзига қараб отилган ўткир найзалардан довдирамаслик учун бошини эгди ва одамлар томон дадил сакради, гўё ўзини қочаётган қилиб кўрсатиб, овчиларни боплаб чалғитди.\nПировардида, ожиз шерваччаларнинг жони омон қолди.\nРус тилидан Шаҳноза Раҳмонова таржимаси\nРукнларЛеонардо да Винчи (1452-1519; Италия)\n← Аввалги Аввалги Юрий Казаков. Ёзувчининг матонати ҳақида\nКейинги → Кейинги: Алберто Моравиа. Дублёр (ҳикоя)


Камқонликни бартараф этишнинг энг оддий усуллари » Ўзбекистон янгиликлари – Zamin.uz\nКамқонликни бартараф этишнинг энг оддий усуллари\n— Мен доим камқонликдан азият чекаман. Айниқса, баҳор келиши билан аҳволим янада ёмонлашади. Илтимос, айнан ана шу муаммони уй шароитида бартараф этиш ҳақида тавсиялар берсангиз?\n— Камқонлик қондаги гемоглобин миқдорининг тушиб кетиши натижасида организмга кислород етказиб беришнинг қийинлашишидир. Бу эса жисмоний қувват камайиб кетишига олиб келади. Камқонликда юракда шовқин, умумий ҳолсизлик, иммунитет пасайиб кетиши кузатилади. Гемоглобин миқдори тушиб кетиши ёшу қарида бирдек кечади. Шунга қарамай, камқонликдан уй шароитида қутулишнинг бир нечта чоралари бор.\n1 стакандан қуритилган олхўри, туршак, ёнғоқ, майизни майдаланг ва сирли идишга солинг. Устидан 1 стакан асал ва 1-2 дона лимонни пўстлоғи билан гўштқиймалагичдан ўтказиб қўшинг. Бу аралашмадан кунига 3 маҳал истеъмол қилсангиз, камқонлик сизни бошқа безовта қилмайди.\nЯрим стакандан сабзи, лавлаги, шолғом шарбатини битта идишга солиб аралаштиринг ва музлаткичга қўйинг. Ундан кунига 3-4 маҳал овқатланишдан олдин 2 ош қошиқдан ичинг.\nҲар куни 1-2 дона сабзини қирғичдан чиқариб, 1 ош қошиқ қаймоқ ёки 1 ош қошиқ зайтун ёғи аралаштириб, истеъмол қилинг.\n1 ой давомида ҳар куни кечқурун ярим стакан гречиха ёрмасини 1 стакан қатиқ билан аралаштириб қўйинг. Эрталаб ана шу аралашмани бироз асал қўшиб енг.\nКечқурун 1 стакан қайнаган сувга 2 ош қошиқ наъматак солиб, бостириб қўйинг. Тонгда дамламага 1 стакан лимон шарбатини қўшиб, ичинг.\nЯрим стакандан анор, қизил лавлаги, сабзи, яшил олма шарбатини идишга солиб, устидан ярим стакан асал қўшинг ва ҳаммасини яхшилаб аралаштириб, кунига 3 маҳал ярим стакандан қабул қилинг.\nҚорамол тили камқонликдан халос этади. Бу таом ҳатто ҳомиладор аёлларга ҳам тавсия этилади. Бунинг учун тилни бир неча усулда пишириш мумкин. Тилни ҳар хил зираворлар билан маринадлаб, газ печида пиширсангиз, у иштаҳаочар дармондорига айланади. Тилни қайси усулда пиширишингиздан қатъи назар, ундан бир ойда 2-3 марта тайёрлаб есангиз, камқонликдан қутуласиз.\nКунига 3 маҳал 1 стакандан қовун шарбати ичиш ҳам қондаги гемоглобин миқдорини оширади.\nСачратқи ўтидан 1 ош қошиқ олиб, 1 стакан қайнатилган сутга солинг. Кейин 15‑30 дақиқа тиндириб, докадан сузиб олинг ва дамламани учга бўлиб, кунига 3 маҳал истеъмол қилинг.\n5‑6 дона олмани 2‑3 бўлакка бўлинг. 5 дона олхўри, 5‑6 дона туршак, бир ҳовуч майиз ва 5‑6 дона ёнғоқ мағзини майдалаб, 1‑1,5 л сувга солиб, паст оловда 1 соат қайнатинг. Совигач, таъбга кўра асал аралаштиринг. Бу дармондорини ойда 1-2 марта тайёрлаб, 5-6 кун давомида ҳар куни чой ўрнида ичсангиз, камқонлик енгилади.\nҚуритилган анжир, туршак, майиз, олхўри ва лимонни идишга солиб, устидан қайноқ сув тўлдиринг ва 7-8 соатга бостириб қўйинг. Дамлама тайёр бўлгач, унга бироз суюқ асал аралаштириб, шиша идишга солинг ва музлаткичга қўйинг. Уни кунига 3 маҳал ичишингиз мумкин.\nГемоглобин миқдорини оширишни истасангиз, муолажа вақтида ҳайвон ёғидан камроқ истеъмол қилинг.\nОвқатингизга эса лимон шарбати, карам, булғор қалампири, дуккакли маҳсулотлар, пиёз ва кўкат солишни канда қилманг.\nЯнгиликлар » Тиббиёт » Камқонликни бартараф этишнинг энг оддий усуллари


Радар жойи учун кураш: нарх бошланғич баҳосидан қарийб 100 баробарга ошиб кетди – Газета.uz\nРадар жойи учун кураш: нарх бошланғич баҳосидан қарийб 100 баробарга ошиб кетди\nТошкент марказидаги радар ўрнатиш жойи электрон аукционда бошланғич баҳосидан 95 баробар қимматга — қарийб 3,5 млрд сўмга сотилди.\nLotinchada 12 август 2021, 17:37 Иқтисодиёт\nE-AUKSION платформасида Тошкентнинг Миробод туманидаги Ҳамид Олимжон ва Абдулла Қодирий кўчалари чорраҳасида стационар радар ўрнатиш жойи сотуви бўйича онлайн-аукцион якунига етди. Spot.uz эътибор қаратган савдолар июль охирида бошланган эди.\nМазкур участкада транспорт оқими 32 минг автомобилга тенг деб баҳоланмоқда.\n36,7 млн сўм бўлган бошланғич нарх аукцион якунлари бўйича 95 баробарга ўсди. Tech Age хорижий корхонаси энг юқори нарх — 3 млрд 496 млн 762,5 минг сўмни таклиф қилди. 64-BIT компанияси эса 3 млрд 494 млн 925 минг сўм таклиф қилиб, иккинчи бўлди.\nSpot нашрининг қайд этишича, 2021 йил баҳоридан буён тадбиркорлар йўл ҳаракат қоидалари бузилишини фото ва видео қайд этиш учун йўл камералари ва радарларни ўрнатиш ҳуқуқига эга бўлдилар. Жойлар аукцион орқали қўлга киритилади — ғолиб ўрнатиш жойини кейинчалик бошқа тадбиркорларга сотиш ҳуқуқи билан чекланмаган муддатга сотиб олади.\n2021−2022 йилларда мамлакатда тадбиркорларни жалб қилиш орқали 3356 та видеокамера ва 763 та радар ўрнатиш кўзда тутилган.\nҲозирда аукционга барча ҳудудлардан 340 дан ортиқ лот жойлаштирилган.\n#фото ва видео қайд этиш\nРадарлар ва камералар ўрнатиш учун ерлар аукционга жойлаштирила бошланди 9 июн 2021, 12:46


24 ноябрь куни айрим жойларда ёмғир ёғиб, қорга айланиши мумкин - 23 Ноября 2018 - www.SheJoT.CoM\nГлавная » 2018 » Ноябрь » 23 » 24 ноябрь куни айрим жойларда ёмғир ёғиб, қорга айланиши мумкин\n24 ноябрь куни айрим жойларда ёмғир ёғиб, қорга айланиши мумкин\nРеспублика Гидрометеорология марказининг хабар беришича, 24 ноябрь куни Тошкентда ҳаво ўзгариб туради, вақти-вақти билан ёмғир ёғади, кечқурун қорга айланиши мумкин. Ғарбдан секундига 5-10 метр тезликда эсаётган шамол секундига 12-17 метргача кучайиши мумкин. Ҳаво ҳарорати кечаси ва эрталаб 8-10, кундузи 2-4 даражагача илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Айрим жойларда туман тушиши мумкин. Ғарбдан 7-12 метр тезликда эсаётган шамол баъзи жойларда секундига 15-20 метргача кучайиши кутилади. Ҳаво ҳарорати кечаси ва кундузи 2-даража совуқ, 3 даража илиқ бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғиб, қорга айланиши кутилмоқда. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Ҳаво ҳарорати кечаси ва кундузи 5-10 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, айрим жойларда ёмғир ёғиб, қорга айланиши кутилмоқда. Ғарбдан секундига 7-12 метр тезликда эсаётган шамол баъзи жойларда секундига 15-20 метргача кучайиши мумкин. Ҳаво ҳарорати кечаси ва кундузи 5-10 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда ёмғир ёғади. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Кечаси 7-12, кундузи 12-17 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, айрим жойларда ёмғир ёғади. Ғарбдан секундига 7-12 метр тезликда эсаётган шамол баъзи жойларда секундига 15-20 метргача кучайиши мумкин. Кечаси 7-12, кундузи 12-17 даража илиқ бўлади.\nРеспубликамизнинг тоғли ҳудудларида ҳаво ўзгариб туради, баъзи жойларда кучли ёғингарчилик бўлиб, туман тушиши кутилмоқда. Ғарбдан секундига 7-12 метр тезликда эсаётган шамол айрим жойларда секундига 15-20 метргача кучайиши мумкин. Ҳаво ҳарорати кечаси ва кундузи 0-5 даража илиқ бўлади.\nКатегория: YANGILIKLAR / ЯНГИЛИКЛАР / HABARLAR / AXBOROT | Просмотров: 85 | Добавил: iphone | Рейтинг: 0.0/0


Чўян идишни тозалашнинг оддий усули\nширин нонушта пирог парҳезли иссиқ таом духовка осон энди ўрганувчиларга сабзавотли тез пишадиган қовурмоқ оила учун дармондори фойдали шарқ ошхонаси болалар учун байрам учун оригинал муаллифлик ошхонаси мевали\nйиғиштириш соч парвариши кийим парвариши дизайн шинам саломатлик ошхона тозалаш кийим шинам тана парвариши дазмол тоза ҳаво бувиларимиз маслаҳати таом овқатланиш идиш кир ювиш тозалик маслаҳат\nУйингизда “ота-боболардан қолган” чўян қозон ёки това борми? Унда бахтингиз бор экан! Чунки бундай идиш ўзига хос ноёб хусусиятларга эга, унда тайёрланган овқат эса ҳақиқий уй таомига хос такрорланмас таъмга эга бўлади.\nУнинг ягона ташвиши шундаки, кўпинча бундай идиш куйган ёғдан иборат “абадий” қатлам билан қопланиб қолиб, унча чиройли кўринишга эга бўлмайди. Чўян идишни унинг юзасини тирнамаган ҳолда тозалаб, ярақлатиш мумкинми?\nДемак, рецепт қуйидагича:\nОддий кир совун бўлаги (72 фоизлик бўлсин) ва тахминан 100 граммли идишдаги ПВА елимини оламиз.\nСув солинган катта идишни, масалан, тозалаш керак бўлган идишингиз бемалол сиғадиган тоғора ёки челакни оловга қўямиз. Энди совунни катта тишли қирғичдан ўтказамиз. Сув қайнаб чиққач, совун парчаларини унга солиб, оловни пасайтирамиз. Қайнаётган сувга ПВА елимини ҳам қўшиб юборамиз ва яхшилаб аралаштирамиз.\nБарчаси эриб кетгач, аралашмага чўян қозон ёки товани солинг ва икки соат давомида милдиратиб қайнатинг. Унга вақти-вақти билан қайноқ сув қўшиб туринг.\nИкки соатдан сўнг қайнатилган идишни олиб, совуқ сувда чайинг ва қаттиқ мочалка билан ишқаланг — шунда у худди янгидек ярақлаб кетади!\nТеглар: ошхона идиш


Ўзбекистон урушда заҳарли газлар қўлланилишини тақиқловчи Женева протоколига қўшилди\n13 апрел 2021, Тошкент вақти: 06:14\nБугунги кунда 142 та давлат Женева протоколи иштирокчиси ҳисобланади.\nЎзбекистон “Бўғувчи, заҳарли ёки бошқа шу каби газлар ва бактериологик воситаларнинг урушда қўлланилишини тақиқлаш тўғрисидаги Протокол”га қўшилди.\nNorma ахборот-ҳуқуқий порталининг билдиришича, бу борадаги қонун 26 июнда қабул қилинди ва 26.06.2020 йилдан кучга кирди.\nМазкур протокол 1925 йил 17 июнда Женевада қабул қилинган ва унда “бундай турдаги ҳаракатлар цивилизациялашган дунёдаги жамоатчилик томонидан адолатли равишда қораланган”.\nЖенева протоколи – Бактериологик (биологик) ва токсик қуроллар захираларини тайёрлаш, ишлаб чиқариш ва йиғишни тақиқлаш ҳамда уларни йўқ қилиш тўғрисидаги конвенциянинг (1972 йил 10 апрель, Лондон, Вашингтон, Москва) давоми бўлиб, унинг нормаларини тўлдиради ва аниқлаштиради.\nБугунги кунда 142 та давлат, шу жумладан Ўзбекистоннинг МДҲ бўйича ҳамкорлари – Арманистон, Молдова, Россия, Тожикистон, Украина ва Қирғизистон Женева протоколи иштирокчиси ҳисобланади.


Салафи солиҳларнинг ёшларга васиятларидан — KUKALDOSH.UZ\nСалафи солиҳларнинг ёшларга васиятларидан\nОламлар Роббиси Аллоҳ таолога ҳамдлар бўлсин. Аллоҳдан бошқа илоҳ йўқлигига, У яккаю ягоналигига ва унга шерик йўқлигига ва Муҳаммад соллаллоҳу алайҳи ва саллам У зотнинг бандаси ва росули эканлигига гувоҳлик бераман. У зотга, ахли байтларига ва асҳоби киромларининг ҳаммасига Аллоҳ таолонинг салоту, саломлари бўлсин.\nҲечкимга сир эмаски, ёшлик даври инсон ҳаётидаги энг муҳим давр ҳисобланади. Чунки бу вақт қувват, ғайрат, ҳаракатлар енгил ва аъзолар бақувват бўлган даврдир. Зеро инсон қанчалик қариса қуввати шунчалик заифлашиб боради.\nМуқаддас ислом динимиз ҳам инсоннинг ёшлик даврига катта эътибор қаратган. Бу даврни улуғлаб, унинг муҳимлигини таъкидлаган хабарлар жуда кўп келган. Набийимиз соллаллоҳу алайҳи ва салламҳам ушбу даврни ғанимат билиб уни зое кетказишдан эҳтиёт бўлишга чақирганлар. Бунга қуйдаги ҳадис далил бўла олади: Анас розияллоҳу анҳудан ривоят қилинади: Росулуллоҳ соллаллоҳу алайҳи ва саллам бир кишига насиҳат қила туриб: “Беш нарсани беш нарсадан олдин ғанимат бил: қариликдан олдин ёшликни, касаликндан олдин соғлиқни, камбағаликдан олдин бойликни, машғуликдан олдин бўшликни, ўлимдан олдин тирикликни” дедилар. (Имом Ҳоким ўз мустадракларида ривоят қилганлар).\nРосулуллоҳ соллаллоҳу алайҳи ва салламнинг “ўлимдан олдин тирикликни ғанимат бил” деган гаплари ёшлик даврини ҳам ўз ичига олади, лекин У зот соллаллоҳу алайҳи ва саллам бу даврни алохида таъкидлаб хослаб қўйдилар. Шундай экан бизга бу вақтни нима билан ўтказаётганимизга эътибор бериб, бепарво бўлмаслигимиз лозим бўлади.\nАбдуллоҳ ибн Масъуд розияллоҳу анҳумодан ривоят қилинади: Набий соллаллоҳу алайҳи ва саллам: “Одам боласиниг қадами Роббиснинг хузуридан беш нарса ҳақида сўралмагунича бир қадам ҳам силжимайди: умрини қандай ўтказганлиги, ёшлигини нимага сарфлаганлиги, молини қаердан касб қилганлиги ва қаерга сарфлаганлиги ва илмига қандай амал қилганлиги ҳақида” дедилар. Ахамият беринг Пайғамбаримиз соллаллоҳу алайҳи ва саллам киши қиёмат кунида ҳаёти хақида иккита савол билан сўралиши хақида хабар бердилар: Биринчиси: умуман ҳаёти хақида бошидан охиргача. Ва иккинчиси: хоссатан ёшлиги хақида. Агарда инсон умрининг хаммаси хақида сўралса шуни ичида ёшлиги ҳақида ҳам сўралади, лекин умриниг бу даврининг ҳисоб-китоби алоҳида бўлади. Шунинг учун ҳам ёшларга бу даврни қанчалар муҳимлигини ҳис қилиб, Аллоҳ таоло қиёмат куни умриниг ҳаммасида қандай амал қилганлигини сўрашлиги билан бирга ёшлигидаги амалларнинг ҳисоб-китобини алоҳида қилишини ёдида сақлаши керак бўлади. Чунки бу давр юқорида зикр қилиб ўтганимиздай аъзолар куч-қувватга тўлган ва ҳаракатлар енгил бўлган даврдир.\nЮқорида айтиб ўтилган ҳадиси шарифлардан кўриниб турибдики Росулуллоҳ соллаллоҳу алайҳи ва саллам аҳли илм ва ёшларнинг тарбияси билан шуғуланадиган кишиларга ёшларни тарбиясига катта эътибор беришга ундамоқдалар. Чунки ёшларимиз хар доим парваришга, меҳрга, тўғри йўлга бошловчига муҳтож бўладирлар. Зеро уларни ақидапараст оқимлар ўз тарафига оғдириб олмасинлар.\nШунинг учун ҳам саҳобаи киромлар бу масалага қаттиқ эътибор беришган. Абу Саид ал-Худрий розияллоҳу анҳу агар ёшларни кўрсалар: “Росулуллоҳнинг васиятлари ҳуш келибсизлар, Росулуллоҳ соллаллоҳу алайҳи ва саллам бизга сизларни мажлисларимизга қўшишга ва сизларга ҳадис ўргатишга васият қилганлар. Албатта сизлар бизнинг ўринбосарларимиз ва биздан кейин ҳадис аҳлисизлар” дер эдилар. Абдуллоҳ ибн Масъуд розияллоҳу анҳу агар ёшларни илм талаб қилётганини кўрсалар шундай дер эдилар: “Ҳикматнинг бошланишлари, зулуматнинг чироқлари, кийимлари жулдур, қалблари янги, қабилаларнинг райҳонлари ҳуш келибсизлар”.\nБиз Росулуллоҳ соллаллоҳу алайҳи ва салламнинг ҳадси шарифлари ва саҳобаи киромлардан қилинган ривоятлардан билиб олишимиз мумкинки, ёшлик инсон ҳаётида муҳим ўрин тутади. Шундай экан биз ёшлар ҳаётимизни ислом таълимотлари билан безашлигимиз лозим бўлади. Бунинг учун эса биз салафи солиҳларнинг ёшларга берган насиҳатларини ўрганиб уларга қўлдан келганча амал қилишимиз керак. Айнан шу сабаб ҳам бизни ушбу мақолалар туркумини ёзишга ундади. Биз келаси мақолаларда салафи солиҳларнинг ёшларга берган бир нечта насиҳатларини Аллоҳ қодир қилганича ўрганиб чиқамиз. Ассаламу алайкум ва раҳматуллоҳи ва барокатуҳ.\n3-курс талабаси Мухторов Маҳмуд тайёрлади\nОта-онанинг дилини оғритиш гуноҳи кабира


Трамп: Ким Чен Ин билан ишни аллақачон бирёқли қилиш керак эди\n09:37 / 23.09.2017\nАҚШ президенти Дональд Трампнинг маълум қилишича, Шимолий Корея етакчиси Ким Чен Ин билан “ишни аллақачон бирёқли” қилиш керак эди.\n"Биз бу аҳмоқ йигитнинг қилиқларига чидаб турмаймиз. У ракеталарни ҳамма жойга қараб отмоқда", - деди АҚШ президенти Алабама штатидаги сайловолди митингида. Тадбир Сенатга республикачилардан номзодни қўллаб-қувватлаш мақсадида ташкил этилди.\n"Дарвоқе, ракета-инсон билан ишни аллақачон бирёқли қилиш керак эди. Буни (Билл) Клинтон, (Барак) Обама амалга ошириши лозим эди, республикачилар ҳақида гапирмайман. Бу 8, 4, 15 йил аввал қилиниши керак эди, аммо ҳозир эмас. Бироқ мен буни ҳал қиламан", - деди Трамп.\nУнинг маълум қилишича, "сайёрада тинчликка эришишнинг энг яхши йўли – ўз халқларини ҳурмат қилувчи, ўз қадрини биладиган суверен давлатлар ўртасидаги ўзаро ҳаракатлардир".\nАввалроқ Трамп БМТ Бош Ассамблеясидаги нуқтида АҚШ КХДРни Қўшма Штатларга таҳдид қилишда давом этса, йўқотиб юборишдан бошқа иложи қолмаганини маълум қилди. Шу билан бирга, у Ким Чен Инни “ракета-инсон” деб атади. Жума куни эса у Ким Чен Инни “аҳмоқ” деб атади ва унга “мисли кўрилмаган синовлар”ни ваъда қилди.\nLos Angeles Times газетасининг манбаларга асосан ёзишича, Трампнинг маслаҳатчилари ундан КХДР етакчисини ҳақорат қилишдан ўзини тийишни бир неча марта сўрашган.\nНашрнинг хабар беришича, америкалик амалдорлар, жумладан, миллий хавфсизлик бўйича маслаҳатчи Герберт Макмастер БМТ Бош Ассамблеясидаги бундай баёнотлар кескинликни янада ошириши ва музокаралар учун барча имкониятларни йўққа чиқаришидан хавфсирашмоқда.\nТаъкидланишича, Трампнинг Ким Чен Инга нисбатан сўзлари нутқнинг қўл ёзма шаклида бўлмаган. Хомаки вариант президентнинг чиқишига бир кун қолганида, бир неча юқори мансабли маслаҳатчилар томонидан кўриб чиқилган.\nЖума куни эрталаб эса Ким Чен Ин баёнот билан чиқиб, АҚШ президентининг БМТдаги нутқини “аҳмоқона алаҳлаш” деб атади, Америка президентининг ўзини эса – “маънавий тушкунликка тушган одам” сифатида таърифлади, ҳамда “тарихдаги энг кучли аксилчоралар кўриш”га ваъда берди. Шундан сўнг Шимолий Корея ташқи ишлар вазири Ли Ён Хо Нью-Йоркда журналистлар олдида чиқиш қилиб, Тинч океани узра водород бомбасининг кучли синови Трампнинг нутқига жавоб чораси бўлиши мумкинлигини маълум қилди.\nТрамп Ким Чен Ин билан учрашув кейинроқ ўтиши ҳам мумкинлигини айтди\n07:41 / 22.05.2018\n«Сиёсий шармандалик». Трамп Ким Чен Ин билан учрашув борасида иккиланмоқда\n11:47 / 21.05.2018


Москвада 11 нафар муҳожир "таблиғчилик"да айбланиб, ҳибсга олинди\n23 январ 2018, Тошкент вақти: 11:04\nСешанба 19 июль куни Москвада Россия ҳуқуқ мухофазаси органлари томонидан 11 нафар “Таблиғи Жамоат” ҳаракати вакиллари ушланди. Асосан ўзбек ва тожик миллатига мансуб экани айтилаётган бу муҳожирлардан "ИШИДга хайрихоҳлик билдирилган адабиётлар" мусодара қилингани, уларга нисбатан жиноий иш қўзғатилиши масаласи кўрилаётгани айтилмоқда.\n19 июль куни Россия пойтахтида мамлакат махфий хизматлари "СОБР" махсус бўлинмаси жангчилари ёрдамида 11 нафар "Таблиғи жамоат" исломий ташкилоти вакилларини ушлаганини хабар қилди.\nРоссиянинг "Лайф" нашрига кўра, асосан хориж фуқаролари экани айтилган бу шахслар Москванинг бир нечта манзилида ҳибсга олинган, улар яшаган квартираларда тинтув ўтказилган.\n- Москванинг шимоли-ғарбидаги полиция бўлинмасига 11 нафар экстремистик фаолиятда юритган одам олиб келинди. Улар яшаган манзилларда радикал мазмундаги адабиёт мусодара этилди. Жумладан, ИШИД фаолиятини оқловчи китоблар борлиги аниқланди, деб ёзди "Лайф" махсус хизматлардаги манбасига таяниб.\nҚўлга олинган йигитлардан бирининг мусодара қилинган қўл телефонидаги видеотасвирда, терговчиларга кўра, унинг "Покистонга саёҳати тасвирланган".\nРоссия телеканаллари орқали тарқатилган ҳибсга олиш жараёнидаги видеодан айбланувчилар – бир квартирада хоналарни ижарага олиб яшаб келган меҳнат муҳожирлари эканини кўриш мумкин.\nОзодлик ўз манбаларидан Москвада 19 июль куни ҳибс этилганлар асосан ўзбекистонлик ва тожикистонлик меҳнат муҳожирлари эканини аниқлади.\nТерговчилар бу шахсларни Россияда тақиқланган "Таблиғи жамоат" исломий ташкилотининг Москва бўлими аъзолари дея гумон қилмоқдалар.\nПолиция бу ташкилотга яна бошқа одамлар аъзо бўлиши мумкинлигини ҳам инкор этмади.\nГумонланувчиларга нисбатан жиноий иш қўзғатилиши масаласи кўрилмоқда.\n2015 йил октябрида Москвада террорчи хуружини режалаштирганликда гумонланаётган ўн нафарга яқин хорижликни ҳибсга олинганди.\nМоскванинг Пресненская туманидаги квартирада қўлга олинганларнинг уч нафари суриялик, қолганлари марказий осиёлик муҳожирлар эди.\nАксилтеррор миллий қўмита ходимлари ҳибсга олинганлар тротил эквивалентида 5 килограммлик бомбани мобил телефон ёрдамида метрополитен, аэропорт ёки одамлар гавжум бошқа жойларда портлатишни режалаштирганини иддао қилганди.\nМазкур хабардан бир неча кун ўтиб ФСБ Россия пойтахтидаги транспортлардан бирида террор амалини оширишда айбланиб қўлган олинганларнинг кўпи ИШИДга эмас, балки фаолияти тақиқланган "Ҳизб-ут Таҳрир" партияси аъзолари экани ва уларнинг асосий қисми Россия фуқаролари экани тўғрисида бошқа хабар тарқатилган эди.\nРоссия ФСБси мамлакатнинг бошқа минтақаларида олиб борилган махсус амалиётларда асосан мусулмон муҳожирлар ҳибсга олинаётгани тўғрисида Озодлик олдин ҳам хабар берган.


Ҳақ таоло бандани бирор ҳолатда, ишда ёки амалда муқим қилиб қўйиши икки хил натижага – яхшилик ва муваффақиятга ёки ёмонлик ва фитнага олиб бориши мумкин. Банда ўша икки хил натижадан қай бири ўзининг бошидан ўтаётганини қандай қилиб билиши мумкин? Унинг аломати борми? Бандалар бундан хулоса чиқара оладиларми?\nАлбатта, умумий қоидага биноан, Аллоҳ таоло бандасига раво кўрган ҳар бир ҳолат яхшиликдир. Банда яхшилик етганда шукр қилиб, ёмонлик етганда сабр қилиши керак. Аммо Ибн Атоуллоҳ Сакандарий раҳматуллоҳи алайҳнинг ушбу ҳикматида гап мазкур умумий ҳолат ҳақида эмас, бандага унинг ўзи ҳаракат қилмасидан, ўз-ўзидан келиб қолган ҳолат ҳақида сўз кетмоқда. Бошқача қилиб айтганда, ғойибдан берилган ҳолат, иш ва вазият ҳақида сўз бормоқда.\nХўш, банданинг ўз бошидан ўтаётган ҳолат ёки ишнинг ҳавойи нафсига боғлиқ ёки боғлиқ эмаслигини билиб олиши қай тарзда амалга ошади?\nБанда ушбу нарсани билиб олиши учун ҳар бир ишни шариат торозисида тортиб кўриши лозим бўлади. Агар у ўзининг бошидан ўтаётган ҳолат ёки иш шариат таълимотларига мос эканини билса, уни ушбу ҳолат ва ишда Ҳақ таолонинг Ўзи турғазиб қўйганини билсин. Агар у ўзининг бошидан ўтаётган ҳолат ва иш шариат таълимотларига тўғри келмаслигини аниқласа, уни бу ҳолатга солган нарса ҳавойи нафси эканини билсин.\nБаъзи уламолар Ибн Атоуллоҳ Сакандарий раҳматуллоҳи алайҳнинг ушбу ҳикматидаги «нарса»ни каромат деб шарҳлаганлар. Жумладан, шайх Аҳмад Зарруқ ана шу фикрга келган. У киши ушбу ҳикматни қуйидагича шарҳлайди:\n«Банданинг кароматда муқим бўлишининг аломати унинг жараёни бандада натижалар ҳосил бўлиши билан бирга давом этишидир. Натижалар учтадир:\n– Нафсни уйғотиш ила ҳидоятнинг воқе бўлиши. Маъноларга боғланиш ила ҳимматнинг олий бўлиши.\n– Яқийннинг юзага чиқиши ила маърифатнинг камол топиши.\n– Барча вақт ва ҳолатда Аллоҳдан рози бўлиш».\nҲақнинг бизни бир нарсада муқим қилишининг аломати бизни ўша нарсада натижалар ҳосили бирла бардавом қилиши эканини англаб етишимизни Ўзи насиб қилсин!


Жиззах вилоятида жами 372 та маданий мерос объектлари рўйхатга олинган бўлиб, шундан 244 тасини тепаликлар ташкил этади.\nХўш, бунинг сабаби нимада, тепаликлардан қачон ва қай мақсадда фойдаланилган? Келинг, Тепаликлардан қай мақсадларда фойдаланишганлигини қуйидаги уч йўналишда кўриб чиқамиз.\n- Тарихий иншоотлар қуришда (қала, қўрғон, работ)\n- Ижтимоий маиший мақсадларда\n- Ҳарбий стратегик ва мудофаа мақсадида\nТарихий иншоатлар қуришда – кенг фойдаланилган, кўплаб тепаликлар тарихи ҳамда номланиши шуни кўрсатдики, бу жойларда қадимда қала, работ, мақбара ва қўрғонлар мавжуд бўлган. Мисол учун Қалиятепа, Қўрғонтепа, Миқтепа, Октепа, Култепа шулар жумласидан. Бундай иншоотларни тепаликка қуриш уни салобатли қилиб кўрсатиш билан бирга кузатув ва хавфсизлик учун муҳим саналган. Бугунги кунда вилоятдаги сақланиб қолган кўплаб мақбаралар ҳам тепаликларда қурилган бу эса иншоотни турли таъсирлардан ҳусусан, бино деворлари зах тортмаслиги учун пойдевор вазифасини ўтайди.\nИжтимоий маиший мақсадларда – қадимдан ота боболаримиз турли йиғинлар, маслаҳатлар ўтказишда хам тепаликлардан фойдаланишган Сабаби, йиғилиш фалон Новвойбобо тепа, Жуматепа, Атагантепа, Маслаҳаттепа, Сигиртепа ёки Киндиктепада деб айтилса, аҳоли ва узоқдан келадиган меҳмонлар у жойни осон топиши мумкин бўлган.\nБаъзи тепаликлар турли байрамларда, халқ сайллари, кўпкари кураш мусобақаларини томоша қилишда халқ учун томошагоҳ вазифасини бажарган. Бахмал туманида “Томошатепа” шундай тепаликлардан бири.\nҲарбий стратегик ва мадофаа мақсадида – тепаликлардан кенг миқёсда фойдаланилган. Коровултепа, Қўшинтепа, Култепа, Миқтепа, Қўрғонтепа каби номлар шундан келиб чиқиб қўйилган, деган фикрлар бор. Тарихчи Ҳофиз Таниш Ал-Бухорий “Абдулланома” асарида ёзишича 1578 йилди Тошкент ҳокими Бобо Султон ва Абдуллахон II ўртасида бўлган Зомин ҳудудидаги жангда бугунги Қудуқча қишлоғидаги тепаликлар катта стратегик аҳамиятга эга болган. Жумладан, Абдуллахоннинг Устод Рухий бошчилигидаги тўпчилар қўшини тепаликка жойлашиб олади ва замбараклардан тўп отиб, Бобо Султон қўшинига қаттиқ талофат етказади ва натижада Абдуллахон II ғалабани қўлга киритади.\nҚолаверса, тепаликлар машғулот ва жанг пайтида қўшинни кузатишга, байроқ орқали ишора ва буйруқ беришга қулай жой ҳисобланган.\nБугунги кунда партия томонидан олиб борилаётган ўрганиш ишлари шуни кўрсатмоқдаки, кўплаб тарихий, маданий мерос объектлари мутахассислар томонидан чуқур ўрганишни талаб қилмоқда.\nБиргина тепаликлар мисолида олсак, 244 та тепаликдан 29 таси номсиз бўлиб, маданий мерос объектлари рўйхатига “Номсизтепа”, “Номсизтепа 1,2,3” кўринишида киритилган тепаликларнинг баъзилари аҳоли томонидан ўзлаштирилиши натижасида, унинг тарихи ҳам йўқолиб бормоқда. Бизнинг шонли тарихимиз ҳақида нафақат китоблар балки тепаликлар ҳам сўзлаши мумкин, фақат уларни “эшитиш” керак...


Коронавирус «daily» — пандемия бўйича 13 январнинг асосий хабарлари\n13.01.2021 | 23:33\n«Worldometers» маълумотларига кўра, дунё бўйича коронавирус билан касалланганлар сони 92,3 миллиондан ошди.\n«Worldometers»нинг 13 январь, пайшанба куни Тошкент вақти билан соат 23:30 даги маълумотларига кўра:\nдунё бўйича инфекция билан касалланганлар — 92 306 443 киши;\nкасалликдан тузалганлар — 66 035 933 киши;\nинфекция оқибатида вафот этганлар 1 977 736 кишини ташкил этади.\nСоғлиқни сақлаш вазирлиги матбуот хизмати берган маълумотларга кўра, 2021 йил 8 январь ҳолатига кўра, Ўзбекистонда коронавирус инфекцияси қайд этилганлар сони 77 716 (+53) нафарни ташкил этмоқда. Соғайганлар жами 76 197(+63) нафарга етди ва соғайиш кўрсаткичи 98 фоизни ташкил қилмоқда. Айни пайтда тиббиёт муассасаларида даволанаётган 901 нафар бемордан 158 нафари оғир, 32 нафари эса ўта оғир аҳволда.\nДунё бўйлаб коронавирус тарқалиши бўйича қуйидаги мамлакатлар вирус «ўчоғи» бўлиб турибди:\nАҚШда COVID-19 пандемияси даврида умумий ҳисобда 23 397 662 кишида вирус қайд этилган. Мамлакат бу кўрсаткич бўйича дунёда ҳали ҳам биринчи ўринда. Ундан кейинги ўринларда Ҳиндистон (10 502 548 киши), Бразилия (8 210 134 киши), Россия (3 471 053 миллион киши), Англия (3 211 576 киши) бормоқда. Дунё бўйича эса коронавирус билан 89,7 миллиондан ортиқ киши касалланган.\nҚозоғистонда 13 январь Тошкент вақти билан соат 23:30 ҳолатига кўра, коронавирус билан касалланганлар сони 164 477 нафарни ташкил қилмоқда. Қозоғистон бу кўрсаткич бўйича Марказий Осиёда биринчи бўлиб турибди. Беморларнинг 150 427 нафари тўлиқ соғайган, 2 349 нафари вафот этган.\nҚирғизистонда 13 январь Тошкент вақти билан соат 23:30 ҳолатига кўра, 82 587 кишида коронавирус инфекцияси қайд этилган. Беморларнинг 78 358 нафари соғайиб, 1 375 киши ҳаётдан кўз юмган.\nТожикистонда 13 январь Тошкент вақти билан соат 23:30 ҳолатига кўра, коронавирус билан касалланганлар сони 13 308 тани ташкил қилмоқда. Беморларнинг 13,218 нафари коронавирусдан тўлиқ соғайган бўлса, 90 нафари вафот этган.\nТуркманистон Марказий Осиёда коронавирус расман қайд этилмаган ягона давлат бўлиб турибди. Айни пайтга қадар мамлакатда бирорта ҳолатда коронавирус инфекцияси қайд этилмаган.\nРоссияда 13 январь Тошкент вақти билан соат 23:30 ҳолатига кўра, коронавирус билан касалланганлар сони 3 471 053 нафарни ташкил қилмоқда. Россия бу кўрсаткич бўйича дунёда АҚШ, Ҳиндистон ва Бразилиядан сўнг тўртинчи ўринда бормоқда. Беморларнинг 2 854 088 нафари соғайган, 63 370 нафари вафот этган.\nАнгрен шаҳар ободонлаштириш бошқармаси собиқ раҳбарининг талон-торожликлари фош этилди


Сана буйича материаллар Июл 2014 йил » Зарафшон Газетаси\n№ 118 (PDF)\nБолажонлар беллашди Самарқанд шаҳридаги 1-сонли меҳрибонлик уйида "Спорт - саломатлик гарови" шиори остида тадбир ташкил этилди. (Спорт)\n"Ватан тараққиётига менинг ҳиссам" Самарқанд шаҳридаги "Ҳунармандлар маркази"да шу шиор остида миллий маҳсулотлар кўргазмаси бўлиб ўтди. (Маданият)\nУниверситет мустақиллик йилларида Университетнинг "Гулдаста" хор жамоаси "Ўзбекистон - Ватаним маним!" қўшиқлар кўрик-танловида 2003 йилда 2-ўрин, 2004 йилда "Гран при" соҳиби (Таълим)\nҚинғир ишнинг охири вой Ҳарбий хизматга бориш иштиёқидаги Сардор Сатторов Пахтачи туман мудофаа ишлари бўлимида тиббий комиссия кўригидан ўтганда, унда яссиоёқлик белгилари (Жамият )\nФарзандликка олишда бола манфаатлари ҳисобга олинади - Болани фарзандликка олиш қандай тартибда амалга оширилади? Д.РАСУЛОВ, Иштихон тумани. (Савол сиздан...)\nЖамғарма экспортчи- тадбиркорга кўмакчи Самарқанд шаҳрида "Экспорт қилувчи корхоналарни рағбатлантириш ва уларни экспорт фаолиятига кенг жалб этиш" мавзусида давра суҳбати бўлиб ўтди. (Иқтисодиёт)\nМуборак сафар қувончи Самарқанд халқаро аэропортида муборак ҳаж сафаридан қайтган бир гуруҳ юртдошларимизни кутиб олиш маросими бўлиб ўтди. (Маданият)\nХорижга чиқиш тартиби ўзгаради - Баҳодир Турумович, аввало, Президентимиз фармони ва унинг асосида фуқароларнинг хорижга чиқиш тартибига киритиладиган ўзгаришлар ҳақида маълумот (Жамият )\nАҳолига кўмир қачон тарқатилади? Бир танишимнинг 800 сўмдан кўмир олиб, қишга захира қилиб қўяётгани муҳокамага сабаб бўлди. (Жамият )\nЎзингизга, билимингизга ишонч сизни талабаликка элтади Долзарб / Таълим / Жамият\nОлий таълим муассасаларига 2014-2015 ўқув йили учун абитуриентлардан ҳужжатлар қабул қилиб бўлинди ва улар шу кунларда давлат имтиҳонини топшириш олдидан катта ҳаяжонда эканликлари шубҳасиз. Бундай паллада абитуриентдан аниқлик, босиқлик ва бехато ишлаш талаб этилади. Энг муҳими, ўқиб ўрганганларидан тўғри ва самарали фойдалана билишлари лозим.\nБу йилги қабул жараёни қандай кечди? Тест жараёнида қандай янгиликлар, ўзгаришлар бор? Умуман, абитуриентлар эътибор қаратиши лозим бўлган масалалар талайгина. Давлат тест марказининг вилоятдаги доимий вакили Эсонбой ИСРОИЛОВ бизга шу масалалар юзасидан қуйидагиларни сўзлаб берди:\nВакилларимиз жаҳон чемпиони Спорт\n30 июл 2014 11:57\nҚозоғистон пойтахти Алмати шаҳрида бўлиб ўтган Жун Ри таэквондо бўйича I - очиқ жаҳон чемпионати спортчиларимиз учун ҳам муваффақиятли якунланди.\nШахматчиларимиз – ғолиб Спорт\n30 июл 2014 11:55\nТайлоқ туманида Соғлом бола йилига бағишланган шахмат бўйича очиқ чемпионат бўлиб ўтди.\nСаховат ва шукроналик рамзи Долзарб / Жамият\nРамазон ҳайити вилоятимизда ҳам кенг нишонланди\nОлов - жиловланмаса, ёв Жамият\n30 июл 2014 11:47\nҚоидага риоя этмаслик ҳар доим нохушликларга сабаб бўлади. Ёнғин хавфсизлиги қоидалари ҳам бундан мустасно эмас. Мисол учун, Самарқанд шаҳрида жорий йилнинг олти ойи мобайнида қайд этилган 38 та ёнғиннинг 30 таси ёнғин хавфсизлиги қоидаларига риоя этмаслик оқибатида юзага келган.\nСардор ишончни оқлади Таълим / Жамият\n30 июл 2014 11:38\nБулунғур туманидаги 15-умумтаълим мактаби ўқувчиси Сардор Сайитқулов Жанубий Кореянинг Теджон шаҳрида ўтказилган халқаро математиклар фан олимпиадасида иштирок этиб, кумуш медалга сазовор бўлди.\nЎтмишдан сабоқ, бугундан шукрона Жамият\nМустақиллигимизнинг йигирма уч йиллиги муносабати билан вилоятимизнинг барча ҳудудларида «Ягонасан муқаддас Ватаним, севги ва садоқатим сенга бахшида, гўзал Ўзбекистоним!» шиори асосида маданий-маърифий тадбирлар ўтказилмоқда.\nКечаги чўпон қизи бугун моҳир чевар Жамият\n30 июл 2014 11:37\nНодира БОТИРОВА, туман ҳокими ўринбосари, хотин-қизлар қўмитаси раиси:\nОна ва бола саломатлиги, хотин-қизлар тадбиркорлигини қўллаб-қувватлаш, хотин-қизлар учун тадбиркорлик бўйича семинар, ёшларга кенг шароит ва имконият… бу каби гапларни илгарилари ҳам ҳар куни эшитармидик?\nСоғлом оила – соғлом авлод Жамият\nСамарқанд педагогика коллежида республика Хотин-қизлар қўмитаси ҳамда БМТнинг Аҳолишунослик жамғармаси ҳамкорлигида диний маърифат ва маънавий ахлоқий тарбия масалалари бўйича маҳалла маслаҳатчилари учун «Соғлом оила – соғлом авлод – соғлом келажак» мавзуида ҳудудий семинар ўтказилди. «Соғлом бола йили» Давлат дастури ижроси юзасидан ташкил этилган тадбирда Самарқанд шаҳри ҳамда тумандаги маҳалла маслаҳатчилари қатнашди.\nРамазон ҳайити муборак, азизлар! Долзарб / Жамият\n26 июл 2014 11:22\nЯратганга ададсиз шукроналар бўлсинки, яна муборак Рўза ҳайитига етдик. Аллоҳнинг иродаси, мустақиллик шарофати ила буюк Ўзбекистон халқи ҳам ҳайит кунларини катта шодиёна сифатида байрам қилиш шарафига мушарраф бўлди.\nБарқарорликнинг кафолати Жамият\n26 июл 2014 11:20\nCамарқанд шаҳрида Фуқаролик жамияти шаклланишини мониторинг қилиш мустақил институти вилоят бўлинмаси ҳамда Савдо-саноат палатаси вилоят ҳудудий бошқармаси ҳамкорлигида «Тадбиркорлар ҳуқуқ ва қонуний манфаатларини ҳимоя қилишнинг муҳим масалалари» мавзуида семинар ўтказилди.\nЙигирма ёшга тўлмаган болага чеклов бор Жамият\n26 июл 2014 11:19\nДунёнинг кўпгина мамлакатлари ўз фуқаролари ўртасида ичкиликбозлик, кашандалик ва гиёҳвандлик каби иллатлардан азият чекмоқда. Бундай ташвишли ҳолатга тушиб қолишдан ҳеч бир мамлакат кафолатланмаган. Ҳар қадамда алкоголь ва тамаки маҳсулотларининг ёшларга ҳам бемалол, чеклов ва назоратсиз реализация қилиниши оқибатида бундай аянчли вазиятга тушиб қолиш эҳтимоли жуда катта.\nПора бериш ҳам жиноят Жамият\n26 июл 2014 11:18\nПрезидентимиз томонидан 2014 йил 14 майда «Ўзбекистон Республикасининг айрим қонун ҳужжатларига ўзгартиш ва қўшимчалар киритиш, шунингдек, айрим қонун ҳужжатларини ўз кучини йўқотган деб топиш тўғрисида”ги қонуни имзоланди ва кучга кирди.\nҲушёрлик шиоримизга айлансин Жамият\n26 июл 2014 11:16\nБугунги кунда диний экстремизм, ақидапарастлик ва терроризм дунё аҳли хавфсизлигига жиддий таҳдид солаётгани кўпчиликка сир эмас.\nПартия муқобил энергия тарғиботчиси Жамият\n26 июл 2014 11:15\nБугунги кунда экологик тоза, қайта тикланувчи энергия манбаларидан фойдаланишни йўлга қўйиш долзарб аҳамият касб этмоқда. Шу боис, юртимизда қайта тикланадиган энергия манбаларини жорий қилиш борасида аниқ мақсадли ишлар олиб борилмоқда. Биргина вилоятимизда 404 гектар майдонда қурилаётган қуёш электростанцияси бунга яққол мисол бўла олади.\nСамДУ: Зиё улашаётган қадрдон маскан\nЯрақлаган шиорлар, тилла хазина ва... инсон қадри\nТунги барларда рейд уюштирилди\nТашкилий масалалар кўрилди\nЯнги мажмуа, қўшимча инвестиция\nМахсус сиртқи бўлимларда кимлар ўқиши мумкин?\nҲашар – аҳиллик, ҳамжиҳатлик намунаси\nИстиқлол қуёши порлаган кун\nПрокурор кубоги ғолиблари аниқланди\n21 сентябр 2017 ::\nСамарқанд шаҳридаги 1-сонли меҳрибонлик уйида "Спорт - саломатлик гарови" шиори остида тадбир ташкил этилди.\n"Ватан тараққиётига менинг ҳиссам"\nУниверситетнинг "Гулдаста" хор жамоаси "Ўзбекистон - Ватаним маним!" қўшиқлар кўрик-танловида 2003 йилда 2-ўрин, 2004 йилда "Гран при" соҳиби\n« Июл 2014 »\nФарзандингиз ўқишни қаерда давом эттиради: коллежми ёки мактаб?\nА) Биз мактабни танладик, кўз ўнгимизда вояга етади, таълим-тарбия олади;\nБ) Коллежда ўқиб, касб-ҳунар ўрганади;\nВ) Танловга боғлиқ: етарли балл йиғолмаса, мактабга қайтади;\nС) Бу масалада бир қарорга келганимиз йўқ;\nАвгуст ойда келган хатлар таҳлили\nСентябр 2017 (156)


Мевали иҳотазорлар ёки дала ландшафт дизайни | QISHLOQ HAYOTI\nМевали иҳотазорлар ёки дала ландшафт дизайни\nМай 17, 2017 Marks Yusupov\tМутахассис минбари\nИқлим ўзгариши шароитида ер ресурсларини муҳофаза қилиш баробарида даромаднинг янги манбаларини яратади.\nДавлатимиз раҳбари фермерлар билан, илм-фан намояндалари билан учрашувлари чоғида экин майдонлари ва экинлар таркибини оптималлаштириш, илғор агротехнологияларни жорий этиш ва ҳосилдорликни ошириш, мева-сабзавот ва узум етиштиришни кўпайтиришга алоҳида эътибор қаратмоқдалар. Зеро, бу ер ва сув ресурсларидан оқилона фойдаланиш, замонавий интенсив агротехнологияларни жорий этиш, маҳсулотни сақлаш ва чуқур қайта ишлаш инфратузилмаларини такомиллаштиришда ҳал қилувчи аҳамиятга эга.\nШу ўринда бир масалани алоҳида таъкидлаб ўтиш жоиз, мамлакатимизда чўлланиш ва тупроқнинг шўрланиш даражаси анча юқори. Бу қишлоқ хўжалиги экинларидан юқори ҳосил олишга жиддий тўсқинлик қилмоқда. Ана шундай шароитда нималарга эътибор қаратмоқ лозим? Уларнинг олдини олиш, барқарор ҳосилдорликка эришиш учун нималарга эътибор бериш керак бўлади?\nАлбатта, буларнинг барчаси фермерлар ва олимлар ҳамкорлигини янада изчил мустаҳкамлаш билан чамбарчас боғлиқ. Дейлик, “яшил ҳудудлар” – иҳотазорлар барпо этиш орқали ҳам тупроқ эрозиясининг олдини олиш, мева-сабзавот маҳсулотлари етиштиришни кўпайтириш имконияти мавжуд. Яъни, агар суғориладиган майдонда дала иҳотазорлари барпо қилинса, бу билан кўплаб мевали дарахтзорлар пайдо бўлади. Натижада қишлоқ хўжалиги экинлари маҳсулдорлиги ошади, намликни сақлаш ҳисобидан суғориш сони камаяди ва сув тежалади, ҳудудларда экологик муҳит яхшиланиб, ландшафт тубдан ўзгаради.\nСўзимизни Фарғона вилояти туманлари мисолида давом эттирсак. “Марказий Фарғона” деб номланадиган ҳудудда Фарғона вилоятининг 9 та тумани, яъни Бағдод, Бувайда, Ёзёвон, Олтиариқ, Қўштепа, Риштон, Тошлоқ, Учкўприк ҳамда Фарғона туманларининг 977 та фермер хўжалиги фаолият юритади. Бу ҳудудда салкам 70 минг гектардан зиёд ер майдони бор. Унинг салкам 55 минг гектарини экин ерлари ташкил қилади.\nТабиийки, бу экин майдонларига иқлим ўзгаришлари ўз таъсирини кўрсатади. Яъни, Марказий Фарғона чўллари ҳудудида шундай ҳолат мавжуд – бу ерда доимий шамоллар эсиб туради. Демакки, бу экин ерларини шамол эрозиясидан асрашни тақозо этади. Шамол эрозиясига қарши кураш чораларидан бири эса дала контур майдонларининг маълум кенгликда бўлишига эришишдир. Энг муҳими, ушбу майдонлар дала контурларининг четларига тут, ёнғоқ, ўрик ва олма дарахтларини экиш – иҳотазорлар яратишдир.\nФикримизни мисолларда давом эттирсак, ушбу ҳудуддаги 1 та фермер хўжалигининг ўртача экин майдони 35-40 гектарни ташкил этади, дейлик. Бу экин майдонлари 7 ёки 8 та дала контурига айлантирилиб, унинг четларига тут ва ёнғоқ экса бўлади. Бунда ҳар бир “яшил ҳудуд”нинг эни 150 ёки 155 метрни, узунлиги эса 300 ёки 355 метрни ташкил этади. Шунда эни 150 ёки 155 метр дала контурига тут кўчатлари, узунлиги 300 ёки 355 метрга эса ёнғоқ кўчатлари экилса, мақсадга мувофиқ бўлади. Бунда бир “яшил ҳудуд”да, яъни 4-5 гектар майдонда тут кўчатлари сони 50-52 туп, ёнғоқ кўчатлари эса 45-55 тупни ташкил этади.\nТут кўчатлари экиш орқали ипак қурти озуқа базаси мустаҳкамланади. Қолаверса, фермер хўжаликлари қўшимча даромадга эга бўла бошлайди. Янги бир туп ёнғоқ кўчати беш йилда ўртача 35-50 килограмм ҳосил берса, битта дала контуридан ўртача 1900 килограммдан 2200 килограммгача, 7 ёки 8 та дала контуридан ўртача 13000 килограммдан 17000 килограммгача ҳосил олишга эришилади.\nПрезидентимиз Шавкат Мирзиёев илм-фан намояндалари билан учрашувида “Агар ишлаб чиқариш ва илм-фан ҳамоҳанг бўлса, биз эллик йил кейинги ҳаётимизни тасаввур қилиб, бугун унга замин ҳозирласак, жуда катта натижага эришамиз”, деб қатъий ишонч билан таъкидлади. Демакки, илмни амалиётга татбиқ этиш, ишлаб чиқарувчилар билан олимлар, мутахассислар ҳамкорлиги кучаяр экан, ҳосил салмоғи, сифати ошиб бораверади.\n“Ўздаверлойиҳа” институти Фарғона комплекс лойиҳалаш филиали бош муҳандиси.


Қадримиз ким эканимизга боғлиқ - Hidoyat.uz\nҚадримиз ким эканимизга боғлиқ\nАсосий саҳифа Мақолалар Қадримиз ким эканимизга боғлиқ\nЧоп этилди Mart 10, 2019 Қадримиз ким эканимизга боғлиқda fikr bildirishni o'chirish\nНомдор бир воиз маъруза қилар экан, чўнтагидан 20 долларлик банкнотни чиқариб “бу пул кимга керак?” деб сўради. Одамлар қўл кўтара бошлади. Бу пулни сизлардан бирингизга бераман, фақат олдин баъзи ишларни қилиб олайин”, деди ва уни ғижимлаб ташлади ва тингловчиларга “Шу пулни олишни истовчилар ҳали ҳам борми?” деди. Яна қўллар юқорига кўтарилди.\nБу сафар воиз “Хўп, мана бундай қилсам-чи?” дея 20 долларни ерга ташлади ва уни оёқлари билан топтаб, эзғилади. Пул буришиб, эзилиб ва ифлос бўлиб қолди. Аммо одамлар яна ундан воз кечишмади, уни олишни ҳаммаси истаётган эди. Шунда воиз деди: “Азизларим, шу чоқда сиз жуда ҳам муҳим бир нарсани ўргандингиз. Пулни нима қилсам ҳам ундан юз ўгирмасдан олишни истайвердингиз. Чунки менинг қилган ишларим унинг қийматини туширмайди – у ҳали ҳам 20 доллар!”\nҲаётимизда кўпинча қабул қилган қароримиз ёки бошқа ҳодисалардан сиқиламиз, бошимизни ҳар ерга урамиз, ўзимизни ёмон ҳис қиламиз. Фақат нима бўлгани ёки нима бўлиши муҳим эмас, муҳими, ҳеч қачон қадримизни йўқотмаслик, покиза ё чанг бўлса ҳам, қирилган, синган бўлса, бўлсин, уларнинг аҳамияти йўқ.\nСизни севганлар сизнинг нақадар қадрли эканингизни ҳамма вақт биладилар. Ҳаётимизнинг қиймати нима қилганимиз ёхуд кимни таниганимизга қараб эмас, ким бўлганимизга қараб белгиланади.\nСиз мукаммалсиз, буни асло унутманг. ҳамма вақт қўлингизда бўлганларни ўйланг, бўлмаганларни эмас.